میدیای كوردی له بازنه‌ی گه‌مه‌كانی سیاسه‌تدا ... نه‌ژاد عزیز سورمی - به‌شی سێیه‌م\n**Category: نەژاد عەزیز سورمێ**\n**Published: **02 **January** 2017****\nمیدیای كوردی و سوود وه‌رگرتن له ته‌كنه‌لۆژیای نوی\nله ڕاست سوود وه‌رگرتن له ته‌كنه‌لۆژیا، میدیای كوردی به هه‌موو چه‌شنه‌كانییه‌وه توانیویه‌تی سوود له هه‌ل و مه‌رجه ڕه‌خساوه‌كان ببینی، ئه‌مه‌ش سه‌ره‌تا زیاتر له (میدیای نووسراو) دا ڕه‌نگی دایه‌وه، به‌وه‌ی هه‌موو تایبه‌تایه‌تیه‌كانی چاپی بۆ مه‌یسه‌ر بوو كه تا پێش ڕاپه‌ڕین ئه‌وه‌ی به پێوانه‌ی ئه‌وان ڕۆژگاران پێشكه‌وتوو بوو و له‌گه‌ڵ سه‌رده‌مدا هاتبووه‌وه ته‌نیا له (به‌غدا) هه‌بوو، ته‌نانه‌ت به‌غدا تا ئه‌و ده‌مه‌یش مه‌ڵبه‌ندی بێ ڕكابه‌ری چاپكردن بوو، چونكه كوردستان ئه‌گه‌رچی ژماره‌یه‌ك چاپخانه‌ی تێدا بوو، به‌ڵام چاپخانه‌ی په‌روه‌رده‌ی لێ بترازی (ژماره2) كه ئه‌ویش تایبه‌ت بوو به له چاپدانی كتێبه‌كانی قوتابخانه و كتێب و بڵاوكراوه‌ی دی لێ چاپ نه‌ده‌كرا، ته‌نانه‌ت كتێب و تاكه گۆڤاری (ئه‌میندارییه‌تی ڕۆشنبیری و لاوان) ی ئه‌وسا (كاروان) یش له به‌غدا چاپ ده‌كران. .\nبه‌و ڕه‌نگه هات تا له ناوه‌ڕاستی نه‌وه‌ته‌كانی سه‌ته‌ی ڕابردوودا، ته‌كنیكی چاپ له ڕۆژنامه‌نووسیی كوردیدا پێشكه‌وتنی به‌رچاوی به‌خۆوه بینی، چه‌ندان چاپخانه و ده‌زگای وه‌شاندن دامه‌زران. . به هاتنی كۆمپیۆته‌ریش، جۆری چاپ له ڕێگاكانی پێشووی تێپه‌ڕاند. . .\nدیاره هه‌میشه‌یش ته‌كنیكی چاپ و دیزاین و ده‌رهێنانی هونه‌ری به‌شی زۆری به پێشكه‌وتوویی ئامێره‌كانی چاپه‌وه به‌نده، ئه‌گه‌رچی ڕۆڵی دیزاینه‌ر و هونه‌ركارانیش جێی ئاماژه و له‌سه‌ر ڕاوه‌ستان بێ، كه بێگومان له هه‌موو باراندا ئه‌وانن تایبه‌تایه‌تی به ستایلی ده‌رهێنانی هونه‌ری بڵاوكراوه‌كه ده‌ده‌ن، به‌ڵام بێگومان، وه‌ك وتمان دامه‌زراندنی چاپخانه‌ی پێشكه‌وتوو هه‌روه‌ها پێداویسته‌كانی دی چاپ، به تایبه‌تی ئامێری چنین و چاپ كردن و لایه‌نی دیزاین و جوانكاری و لێخه‌وتانی هونه‌ركارانی ڕۆژنامه و بڵاوكراوه‌كانی دی له میدیای كوردیدا به ئاشكرا ده‌ركه‌وت، وای لێ هات چاپكراوه‌كان له‌م ڕووه‌وه بچنه خانه‌ی كێبه‌ركێوه ؛ له‌ڕووی فۆنتی تایبه‌ت به‌خۆیان و هه‌وڵ دان بۆ ستایلی تایبه‌ت له بڵاوكردنه‌وه‌ی وێنه و تایپۆگرافیای جۆراوجۆر و بایه‌خ دان به تایتڵی سه‌ره‌كی و لاوه‌كی و دابه‌شكردنی ستوونه‌كان به‌سه‌ر بۆشایی لاپه‌ڕه‌كاندا و لاپه‌ڕه‌به‌ندی و هاوسه‌نگ ڕاگرتنی هه‌موو ئه‌و لایه‌نانه. .\nله‌گه‌ڵ ئه‌وه‌شدا، چاپكراوه‌كان (ڕۆژنامه – گۆڤار – بلاڤۆكی دی)، به میدیای بیستراو و بینراویشه‌وه له دیزاین و ده‌رهێنان و ستایلی شاشه، له یه‌كئه‌نوایی و لاسایی كردنه‌وه‌ی میدیاكانی ده‌وروبه‌ر و ئه‌وروپایی به‌و ڕاده‌یه به‌دوور نه‌بوون هه‌ستی پێ نه‌كری، ئێستاش زۆربه‌یان، (هه‌ندێكیان به وه‌رگێڕانی ناوی خودی كه‌ناڵه‌كه‌یش) كاریگه‌ریی ئه‌و كه‌ناڵانه‌یان تێدا شاراوه نییه. . .\nوه‌كو گه‌یاندنیش، میدیای كوردی تا ئێستا هه‌ژاری پێوه دیاره، ته‌نانه‌ت ڕادیۆ و ته‌له‌فزیۆنه‌كانیش به هۆی زۆری و بۆرییانه‌وه – ژماره‌یه‌كی كه‌میان لێ بترازی كه له په‌نجه‌ی ده‌ستێك تێناپه‌ڕن- ئه‌و گوێگر و بینه‌ره‌یان نه‌ماوه، تیراژی میدیای نووسراویش له‌چاو ژماره‌ی دانیشتوواندا، هیچ وه‌ختێك نه‌گه‌یشتووه‌ته ئاستی جێی باسان، بڵاوكردنه‌وه‌ش له‌و لاوه بوه‌ستی، كه ئێمه وه‌كو كوردستان ده‌زگایه‌كی گشتگیری حكوومه‌تی یان كه‌رتی تایبه‌تمان نییه، له كاتی خۆیدا ڕۆژنامه و كتێب بڵاوكراوه‌ی دی بگه‌یه‌نێته خوێنه‌ر.\nكه‌ناڵه ناوخۆییه لۆكاڵیه‌كانی ڕادیۆ و ته‌له‌فزیۆنه‌كانیش زۆربه‌یان ئه‌وه‌یان لێ ده‌خوێنرێته‌وه كه به مه‌به‌ستی قازانج زیاتر دامه‌زرێنرابن، به‌و كه‌ناڵانه‌وه‌یش كه بۆ منداڵان خراونه‌ته‌گه‌ڕ (23) !.\nدیاره پێشكه‌وتنی ته‌كنیكی، پێویستی به ته‌كنیكار، یا ئه‌وه‌ی پێی ده‌گوتری كادیری پڕۆفیشناڵ و ڕۆژنامه‌نووسی به‌كار و هاوچه‌رخ هه‌یه، له‌م ڕووه‌شدا ئه‌گه‌رچی هه‌ندی له ده‌زگاكان بایه‌خیان به‌م لایه‌نه دابێ، به‌ڵام به شێوه‌یه‌كی گشتی، دیسان ڕۆژنامه‌نووسانی دوێنی به تاو و كه‌ره‌سته‌ی ئه‌وساوه مه‌یدانه‌كه‌یان گرتووه، به‌تایبه‌تیش زۆربه‌ی ئه‌وانه‌ی له (میدیای نووسراو) دا كار ده‌كه‌ن. . .\nئه‌م مه‌سه‌له‌یه‌ش، مه‌سه‌له‌ی پێگه‌یاندن و ڕێگا خۆش كردن بۆ گه‌نجانی جیددی و كارا و خاوه‌ن خه‌ون تاڕاده‌یه‌ك له قه‌دی خۆیدا ماوه‌ته‌وه و هه‌وڵێكی به‌ڕاستیم له‌و لایه‌نه‌دا نه‌دیوه‌و نه‌بیستووه، كه به ڕای من كروكی هه‌ست به‌خۆكردن و پێشڕه‌وی له ژیانی ڕۆژنامه‌نووسیدا، وه‌كو ناویان به (پیشه‌ی ماندووبوون) بردووه، به‌و ئاراسته‌یه ده‌كری. . .\nلێ ئه‌وه‌ی ده‌بینری و به‌رچاوه ڕۆژنامه‌نووسان نه‌یانتوانیوه سنوری ئه‌رك و ماف لێك جیابكه‌نه‌وه. . . كاره‌كه وێرانتریش بوو دوای ده‌سبكاربوونی ئه‌وه‌ی به (میدیای سێبه‌ر) ناسراوه به شێوه‌یه‌ك میدیای خسته ده‌ره‌وه‌ی كه‌وانه‌ی (ئازادی – به‌رپرسیاریه‌تی) ئیتر هه‌ر تیره و له كه‌نداڵی و هه‌ر یه‌كه و به ئاوازی بۆ له‌یلای خۆی و ناشیرین كردنی له‌یلای خه‌ڵكی دی له ژێر سه‌ردێری – ئه‌هلی و سه‌ربه‌خۆ- و ئازادیدا كه‌وتنه خوێندن له‌یه‌كدی و بۆ یه‌كدی!!\nڕاسته ڕه‌نگه هه‌ندی له‌و میدیایانه هه‌وڵیان دابێ (تاڕاده‌یه‌ك) هاوسه‌نگی ڕابگرن، به‌ڵام خۆ ڕۆژنامه‌نووسی پڕۆفیشناڵ و میدیای سه‌ربه‌خۆ (ئه‌گه‌ر هه‌بێ) كاری هه‌ر ئه‌وه نییه به‌وه هاوسه‌نگی ڕابگری كه ماده‌م بیروڕای (ئه‌لف) ی وه‌رگرت و پاشان هی (بێ) به‌و مانایه ده‌كه‌وێته‌وه هاوسه‌نگی ڕاگرتووه!! به پێچه‌وانه‌وه میدیای پڕۆفیشناڵ، به‌ر له هه‌موو شتێك ده‌خوازی بیر له پێدانی زانیاری بكاته‌وه كه ڕێگای خوێنه‌ر و بینه‌ر و گوێگر ڕوون ده‌كاته‌وه و ده‌بێته به‌شێك له پێكهێنانی ڕای گشتی. . .\nڕۆژنامه‌نووسی پڕۆفیشناڵ ڕه‌چاوی پیشه‌ییایه‌تی ده‌كا، ده‌كری به‌وه هه‌ست به به‌رپرسیاریه‌تی بكا له پیشه‌كه‌یدا ڕاستگۆبێ و دوور له لێگرتنه‌وه‌ی زانیاری له خوێنه‌ر و گوێگر و بینه‌ر، یا هه‌ڵبژاردنی هه‌واڵ و ڕیپۆرتاژ و ڕاپۆرتی دیكه به شێوه‌یه‌كی بژاركراو (إنتقائی) و بایه‌خ نه‌دان به زنجیره‌ی گرینگ و گرینگتر و گرینگترین، له هه‌ڵبژاردن و بڵاوكردنه‌وه‌ی هه‌واڵدا كه ڕۆڵی كۆڵه‌گه‌ی ئه‌ساسی ده‌بینی، به‌تایبه‌تی میدیای ڕۆژانه.\nئه‌مه‌ی ده‌گوتری له قاوخی (خوانه‌خواسته) ئامۆژگاریدا نییه، به‌قه‌د ئه‌وه‌ی له ئه‌زموونێكی ناقابیله‌وه سه‌رچاوه‌ی گرتووه.\nهه‌ر لێره‌شه‌وه مۆڕكی ڕۆژنامه‌نووسی كارا و عاشق به پیشه‌كه‌ی، له‌گه‌ڵ ڕۆژنامه‌نووسانی ڕێبوار و به‌ڕیكه‌ر لێك هه‌ڵداوێردرێن، به‌تایبه‌تی له كاته هه‌ستیاره‌كاندا كه هه‌ڵسوكه‌وته‌كان له شه‌وانی بێداری و ئێشكگریی بۆ هه‌واڵێكی چه‌ند دێری، وه‌ك ڕۆژی ڕووناك ده‌رده‌كه‌ون.\nئاماژه‌یه‌ك بۆ میدیای حزبی له كوردستاندا\nسه‌یرایه‌تی هه‌ڵوه‌سته وه‌رگرتن له هێنانه‌وه‌ی باسی میدیای حزبی له‌وه‌دایه وه‌ك بڵێی بكه‌وینه به‌رابه‌ر دێوه‌زمه‌یه‌ك، له‌كاتێكدا خودی ئه‌و میدیایه‌ی خۆی به (ئه‌هلی) یا (بێلایه‌ن) ناساندووه له بنه‌ڕه‌تدا له منداڵدانی ئه‌و میدیایه‌دا هاتووه كه سه‌رده‌مێكی دوور و درێژ سه‌نگ و قوڕسایی پێكهێنانی ڕای گشتی له ئه‌ستۆدا بووه، مه‌به‌ستم ئه‌و سه‌رده‌مانه‌یه كه ململانێی سیاسی و قه‌ومایه‌تی و ته‌نانه‌ت چینایه‌تیش له كۆڵی ئه‌و میدیایه‌دا بووه كه به (میدیای حزبی) یه‌وه ده‌یناسین.\nبۆ كورد ئه‌و میدیایه‌ی هه‌یبووه باره‌كه قوڕستریش بووه، هه‌م له سه‌نگه‌ری به‌ره‌نگاری ده‌سه‌ڵاته سه‌ركوتكاره‌كان بووه، هه‌میش هۆیه‌ك بووه له‌ڕاگرتنی باڵانسی زمان و كولتووره‌كه‌ی و گه‌شه‌ی ئه‌ده‌بیاتی. . . ئه‌وی ڕاستیشه و ده‌خوازی نه‌وه‌ی نوێی لێ حاڵی بێ، میدیای كوردی هه‌ر له‌ده‌سپێكه‌وه باوه‌كو له‌سه‌ر ده‌ستی (ئه‌نتلێجستا) ی سیاسی كورد بوو بێ، به‌ڵام له پاشاندا له ڕێگای حزبه‌كانه‌وه پێگه‌یشتووه.\nئه‌گه‌رچی ئه‌و پێگه‌یشتنه‌یش به گوێره‌ی هه‌ل و مه‌رجی زاتی و بابه‌تی له سه‌رده‌مێكه‌وه بۆ سه‌رده‌مێكی دی جیاواز بووه، به‌وه‌ی له‌و نێوه‌نده‌دا، له لایه‌ك بارودۆخی سیاسی و له لایه‌كی دی پێشكه‌وتنی ته‌كنه‌لۆژی ڕه‌نگ و ڕووی میدیای حزبی كاڵ كردبێته‌وه، به‌ڵام هه‌رگیز به‌و مانایه نه‌بووه، ئێستاشی له‌گه‌ڵدا بێ له هاوكێشه‌كاندا په‌ڕاوێز بوو بێ، چونكه تا ئێستاش ڕۆڵ و كاریگه‌ری خۆی له ده‌ست نه‌داوه به‌هه‌ند وه‌رنه‌گیری، ئه‌مه‌ش دیاره ئه‌وه‌ی وه‌ك ئه‌لته‌رناتیف خۆی نمایش كردووه، له گه‌لێك ڕووه‌وه، وێنه‌یه‌كی پڕۆفیشناڵی پیشه‌یی دوور له ده‌مارگیری و بێمنه‌تی له خاوه‌ندارییه‌تی و سپۆنسه‌رایه‌تی پیشان بدا. . .\nپێت سه‌یر نه‌بێ (ناڵێم هه‌مووی) به‌ڵام ئێستاش له‌و لایه‌نانه‌وه میدیای حزبی ڕووبه‌ده‌رتر و زیاتر جێی متمانه‌یه، هه‌رچی نه‌بێ خوێنه‌ر و بینه‌ر و گوێگر ده‌زانن كه ئه‌و ڕۆژنامه یا كه‌ناڵی ته‌له‌فزیۆنه یاخود ئه‌و ڕادیۆ و سایته له كوێوه هاتووه و به‌چ ئاراسته‌یه‌كه، ئینجا هی هه‌ر حزبێك بێ، هه‌رچه‌نده من به‌خۆم وای ده‌بینم كه ده‌بووایه تا ئێستا ئه‌و میدیایه‌ش واته (میدیای حزبی) گه‌یشتبوایه ئه‌وه‌ی ببێته (میدیای پێكهاته)، مه‌به‌ستیشم ئه‌وه‌یه هه‌ر كه‌ناڵێك بێ ئه‌وه‌ی ناسنامه‌ی ئاشكرای له‌سه‌ر بێ كه زمانحاڵی فڵانه حزبه یان فڵان لایه‌ن، له‌خۆیدا له ڕێگای بایه‌خدانی ڕۆژانه‌ی به‌و بیروبۆچوون و بڵاوكردنه‌وه‌ی ئه‌و هه‌واڵ و ڕاپۆرت و به‌دواداچوونانه‌وه بناسرابووایه‌وه، دیاره كه له میدیای حزبی كوردیدا ئه‌مه نه‌بووه به‌ڵكو له‌و ململانی سیاسیه سه‌قه‌ت و كورتبینانه‌وه سه‌رچاوه‌ی گرتووه به نموونه ناسیونالیزم و چه‌پ و ڕاستڕه‌و وچه‌پی ناوه‌ڕاست و دیموكرات و سوشیال دیموكرات سنوره‌كانیان تێكه‌ڵ نه‌كرابن.\nهه‌ر لێره‌شدا میدیای حزبی به‌تایبه‌تیش دوای ڕاپه‌ڕین به چه‌ند ساڵێك، ئه‌و ڕه‌ونه‌قه‌ی جارانی نه‌ما كه مینبه‌ری داكۆكیكاری ئه‌و سیاسه‌ته ڕاگه‌یانراوانه بێ حزب بانگه‌شه‌ی بۆ ده‌كرد، كار گه‌یشته ئه‌وه‌ی ته‌نانه‌ت له ناو خودی حزبیش ئه‌وه‌نده‌ی بایه‌خ به‌و كه‌سایه‌تی یان ئه‌م ده‌دری به‌وه‌ی دی نادری كه زۆرجاران به‌رپرسی لاپه‌ڕه یا هه‌واڵ ڕه‌نگه به مه‌به‌ست ئه‌مه بكا، ده‌نا له ڕووی پڕۆتۆكۆلییه‌وه من وه‌كو ڕای خۆم لاریم له‌وه‌دا نییه له میدیای حزبیدا ده‌نگ و باسی ئه‌ندامانی ئه‌و حزبه بڵاوبكرێته‌وه، به مه‌رجێك ئه‌وه‌ی بڵاو ده‌كرێته‌وه بهێنی و هه‌واڵ بێ.\nبێگومان میدیای حزبیش له وڵاتێكه‌وه بۆ وڵاتێكی دی ده‌گۆڕی، به پێی چه‌شنی سیسته‌می سیاسی و ئاستی پێشكه‌وتنی كۆمه‌ڵ و ڕوانینی ئه‌و حزبه بۆ فه‌لسه‌فه‌ی گه‌شه و گۆڕانكاریه‌كان و شوێنی ئه‌و حزبه له خاوه‌نداریه‌تی پرۆسه‌ی سیاسیدا، چونكه ئه‌گه‌ر ئه‌و حزبه له ده‌سه‌ڵاتدا بێ میدیای جیاواز ده‌بێ له‌گه‌ڵ میدیای حزبێك ئۆپۆزیسۆن بێ، یاخود هه‌ر به‌دوایی له ده‌ره‌وه‌ی كۆی پرۆسه‌كه‌دا بێ، به نموونه له هه‌ندێك وڵاتدا ده‌شی به پێی قانوونه كارپێكراوه‌كانی ئه‌و وڵاته حزب هه‌بێت به‌هه‌ر هۆیه‌ك هه‌یه، مۆڵه‌تی پێ نه‌دری، له‌و جۆره حاڵه‌تانه‌دا میدیاكه‌یشی له ڕووی ئاراسته‌كردنی ڕای گشتی و هونه‌ری چاپكردن و جوغرافیای بڵاوبوونه‌وه و ئیمكانیاتی واده‌ی بڵاوكردنه‌وه و تیراژوه سنووردار بێ (24) .\nئه‌گه‌ر نموونه‌یشت ویست هه‌ر ئه‌م حزبانه‌ی خۆمان كه ئه‌مڕۆ له كوردستاندا له ناو پرۆسه‌ی سیاسیدان، له‌كاتێكدا له ژێر حوكمی حكوومه‌ته یه‌ك به‌دوای یه‌كه‌كانی عێراقدا، له‌و كاتانه‌دا كه كاركردنی به ئاشكرایان لێ قه‌ده‌غه بوو، تاكه هۆی ڕۆژانه‌ی په‌یوه‌ندی میدیاییان ڕادیۆ بوو، وه‌كی دی بڵاوكراوه‌كانیان هه‌ندی جار به مانگ به‌ڵكو زیاتریش دوای ده‌رچوونی نه‌ده‌گه‌یشته ده‌ستی خه‌ڵك، دیاره ئه‌ویش به نهێنی.\nبه‌ڵام دیارده‌یه‌ك له میدیای حزبیدا كه ده‌مێكه ده‌ركه‌وتووه، به‌تایبه‌تیش پاش (ڕاپه‌ڕین) و ده‌ركه‌وتنی ئه‌وه‌ی به (میدیای ئه‌هلی) ناسراوه و كه له ڕاستیشدا ئه‌و میدیایه‌ش له كوردستان جیاوازییه‌كی جه‌وهه‌ری له‌گه‌ڵ میدیای حزبیدا نییه، به‌وه‌ی میدیای حزبی به ئاشكرا حزب سه‌رپه‌رشتی ده‌كا و خه‌رجیه‌كانی له ئه‌ستۆ ده‌گری، ئه‌وه‌ی خۆیشی به میدیای ئه‌هلی ناساندووه، به هه‌ر شێوه‌یه‌ك هه‌یه ڕاسته‌وخۆ یا ناڕاسته‌وخۆ له ژێر ئاراسته‌ی سپۆنسه‌ره‌كانیدایه و باوه‌ڕ ناكه‌م هیچ یه‌كێك له‌و كه‌ناڵانه كه وتمان به (ئه‌هلی) خۆیان ناساندووه بتوانن له ڕێنمایی باروبووكه‌ره‌كانییان لا بده‌ن، ئه‌وه‌نده هه‌یه هه‌ندی له‌و كه‌ناڵانه، زیاتر به هۆی نواندنی جۆرێك له پیشه‌ییایه‌تی له كاركردندا و هه‌ندێ جار به‌رنامه‌ی جیاواز كه پێشتر و (تاڕاده‌یه‌ك) ئێستاش له میدیای حزبیدا نییه، توانیویانه سه‌رنجی به‌رامبه‌ر (خوێنه‌ر، گوێگر، بینه‌ر) به‌لای خۆیاندا ڕابكێشن، ده‌نا وای نابینم پیشه‌ییایه‌تی هه‌ر ئه‌وه بێ، ته‌نی چه‌ند ڕایه‌كی جیا له سه‌كۆیه‌ك كۆبكه‌یه‌وه، ئه‌و دیارده‌یه‌ش وه‌ك له پێشدا وتمان به گشتی له میدیای حزبیشدا كه‌م تا كورت ده‌ركه‌وتووه، به به‌راورد له‌گه‌ڵ ئه‌و میدیایه‌ی له پاڵیدان، به هه‌موو جۆره‌كانییه‌وه، هه‌نگاوی شایان و دیاری نه‌ناوه، له‌ڕووی ته‌كنیكیه‌وه بێ یاخود دابین كردنی ئاسۆیه‌كی كراوه‌تر كه شه‌قڵ و نیشانه‌ی سه‌رده‌می نوێی پێوه دیار بێ.\nمه‌به‌ست له میدیای بێلایه‌ن و لایه‌ندار، لێره‌دا هه‌ر ئه‌وه‌نییه میدیایه‌ك سه‌ر به حزبێكی یا لایه‌نێكی دیاریكراو نه‌بوو بێلایه‌نه. . .\nداخۆ لای ئێمه بێلایه‌نی چۆن خوێندراوه‌ته‌وه؟\nوه‌كو ڕای خۆم كه له زۆر جێی دیكه‌شدا گوتومه، وای نابینم له سه‌رانسه‌ری جیهاندا كه‌ناڵێكی میدیای به‌و مانایه‌ی هه‌ندێ به‌و ساده‌ییه ده‌یبینن بێلایه‌ن هه‌بێ ؛ هه‌ر كه‌ناڵێكی میدیایی ده‌گری له (لایه‌ن) ێكه‌وه باروبوو یا به ئیستیلاحی ئێستا سه‌پۆرت یا سپۆنسه‌ر ده‌كری، به هه‌ر و بۆ هه‌ر مه‌به‌ستێك بێ، ئینجا ئه‌و (لایه‌ن) ـه حزبێك یا كۆمپانیایه‌كی بازرگانی (گه‌وره یا بچووك) یا سه‌رمایه‌دارێك یا هه‌ندێ جار ئابووری یاخود ده‌وڵه‌تێك یا ده‌زگایه‌كی دیاریكراو له ده‌وڵه‌تێكی دیاریكراو (ناوخۆ یا ده‌ره‌وه) یان گرووپێك، یان ڕه‌نگه ده‌زگایه‌كی هه‌واڵگری یا كه‌سایه‌تیه‌كی ناسراو و ناوداری دیاریكراو یان هه‌ر خودی ده‌وڵه‌ت به بیانووی به‌رژه‌وه‌ندی گشتی و. . . تاد.\nبه‌م جۆره‌ش بێت مومكین نییه میدیا، (هه‌ر كه‌ناڵێكی میدیا) بتوانێت له‌و هێڵه لابدات كه له لایه‌ن سپۆنسه‌ره‌كه‌یه‌وه بۆی دیاری ده‌كری.\nڕاسته هه‌ندێ له میدیاكانی دونیا له ڕووی كاركردن و پیشه‌ییایه‌تی و بابه‌تایه‌تی و هه‌ڵسوكه‌وتیان له‌گه‌ڵ ڕووداوه‌كاندا له پێش هه‌نده‌كه‌ی دی دایه، ئه‌مه‌ش زیاتر په‌یوه‌سته به ئاستی پێشكه‌وتوویی ئه‌و كۆمه‌ڵگه‌یه‌ی په‌یامه‌كه‌ی ئاراسته ده‌كری. . .\nوه‌ره به نموونه كه‌ناڵێكی ئاسمانی وه‌ك CNN وه‌رگره، ئه‌و كه‌ناڵه به‌حساب (سه‌ربه‌خۆ) یه و خاوه‌نی خۆی هه‌یه، به‌ڵام دیسان به بیانووی به‌رژه‌وه‌ندی ئاسایشی نه‌ته‌وه‌یی ته‌نانه‌ت له وڵاتێكی وه‌ك ئه‌مریكایش، ڕێگه‌ی نه‌درا وه‌ك خۆیان ده‌یانویست ڕووداوه‌كانی 11 سێپتێمبه‌ر بڵاوبكاته‌وه، به تایبه‌تی له پێشان دانی قوربانییه‌كاندا، ئه‌مه‌ش له‌خۆیدا ئاسته‌نگێكی دی لا به‌لایه له‌و ڕێگایه‌ی (سه‌ربه‌خۆیی) و (بێلایه‌نی) و ئیدیعای له‌و بابه‌ته‌ی پێ ده‌سه‌لمێنری.\nیان كه‌ناڵێكی وه‌ك (الجزیره) كه ماوه‌یه‌كی زۆر بینه‌رگه‌لێكی له‌ڕاده‌به‌ده‌ری بۆ خۆی ڕاكێشابوو به‌ڵام لای وردبین و شاره‌زایان هه‌ر زوو ده‌ركه‌وت، كه‌ناڵێكی لایه‌نداری ئاراسته‌كراوه و هه‌رچی بڵاوی ده‌كاته‌وه به پێشینه و نه‌خشه بۆ داڕێژراوه، هه‌رچی ده‌یخاته‌ڕوو ڕاسته ڕه‌نگه بۆ ماوه‌یه‌ك تینوویه‌تی بینه‌رانی شكاندبێ، به‌ڵام ڕۆژی نه‌ماندی به‌قه‌د تاڵه موویه‌ك به نه‌رێنی باسی باروبووكه‌رانی بكا كه ده‌وڵه‌تی قه‌ته‌ره، له‌كاتێكدا هه‌رده‌م سه‌ری شاشه و بنی شاشه‌یان ئۆممه‌تی عاره‌بی و دژی ئیسرائیل بووه، ڕۆژی نه‌ماندی باسی په‌یوه‌ندی دۆستانه‌ی قه‌ته‌ر و ئیسرائیل بكا، یا باسی ئه‌و بنكه سه‌ربازییه گه‌وره‌یه‌ی ئه‌مریكا له (قه‌ته‌ر) بكا كه ئه‌وان له (الجزیره) دا به ئیمپڕیالیزم ده‌یناسێنن، یا هه‌واڵێك بڵاوبكاته‌وه، وا كه‌وتبێته‌وه دژ به قه‌ته‌ر بوو بێت، بێگومان ناتوانی، به هۆیه‌كی زۆر ساده، ئه‌ویش چونكه كه‌ناڵه‌كه دامه‌زراوی ئه‌و وڵاته‌یه و به‌شێكه له ئاراسته‌كراوێكی نه‌خشه بۆ كێشراوی ڕای گشتی باوه‌كو له هه‌ندێ له به‌رنامه‌كانیشدا به كۆكردنه‌وه‌ی دژه‌كان (كه زۆربه‌ی جارانیش به‌ته‌كبیر بووه) ئیدیعای بێلایه‌نی و بابه‌تایه‌تی كردبێ (25) .\nته‌نانه‌ت خودی وڵاته یه‌كگرتووه‌كانی ئه‌مریكا، پاش شه‌ڕی كه‌نداو چه‌ندان كه‌ناڵی ئاراسته‌كراوی ڕاگه‌یاندنی تایبه‌تی بۆ هه‌مان مه‌به‌ست دامه‌زراند، وه‌كو چۆن دوای جه‌نگی جیهانیش هه‌مان شتی كردبوو، ئه‌و ده‌مه‌ی میدیایه‌كی به‌تایبه‌ت ئاراسته‌كراوی ڕووه‌و ئه‌ورووپای ئه‌وسا وه‌گه‌ڕخستبوو.\nنموونه‌ی دیكه‌ش زۆرن، بینه‌ر و خوێنه‌رو گوێگری وردبین هه‌ر زوو ده‌زانی فڵانه كه‌ناڵی TVیا ڕۆژنامه یاخود ڕادیۆ یا سایتی ئه‌نته‌رنێت بۆ كی و بۆچی و به چ مه‌به‌ستێك كار ده‌كه‌ن، چوون به ئاشكرا ئه‌وه‌ی تێدا ده‌بیننه‌وه كه چۆن هه‌واڵ و ڕیپۆرتاژ و ڕاپۆرته هه‌واڵه‌كانیان هه‌ڵده‌بژێرن و به چ ئاراسته و له چ وه‌خت و به چ مه‌به‌ستێك بڵاویان ده‌كه‌نه‌وه.\nبه‌م شێوه‌یه هه‌ر كه‌ناڵێكی میدیایی ئه‌و سیاسه‌ته په‌یڕه‌و ده‌كا له (لایه‌ن) ئه‌و لایه‌نه‌وه بۆی كێشراوه باربووی ده‌كا و خه‌رجیه‌كانی له ئه‌ستۆ ده‌گری و سپۆنسه‌ر بۆ به‌رنامه‌كانی و ڕیكلامی پێویستی بۆ په‌یدا ده‌كا و ڕێگای ده‌ستخستنی هه‌واڵی له كاتێكی پێوانه‌ییدا بۆ ئاسان ده‌كا یان هه‌ندێ جار هه‌ر خۆی ده‌بێته سه‌رچاوه‌ی هه‌ندی له هه‌واڵه‌كانی، به‌تایبه‌تی ئه‌و هه‌واڵانه‌ی ده‌ستخستنیان ئاسان نییه، نه‌مازه له وڵاتانی دواكه‌وتوودا، كه قانوون ده‌ورێكی له‌و چه‌شنه‌ی تێدا ناگێڕی.\nئه‌مه‌ش وه‌كو (ئاوت لاین) له هه‌موو جیهاندا وایه، له‌گه‌ڵ تێبینی ئه‌وه‌ی له پێشدا ئاماژه‌مان پێدا، به پێی ئاستی فه‌رهه‌نگیی كۆمه‌ڵ و هه‌روه‌ها ئاستی به‌رپرسیاریه‌تی ئه‌و ڕۆژنامه‌نووسانه‌ی كاری تێدا ده‌كه‌ن و عاقڵ پێ شكانی خودی سپۆنسه‌ره‌كان له شوێنێكه‌وه بۆ شوێنێكی دی و له وڵاتێكه‌وه بۆ ئه‌وی دی به گوێره‌ی سیسته‌می فه‌رمانڕه‌وایی ئه‌و وڵاته‌وه ده‌گۆڕی، ده‌نا له شێوه گشتیه‌كه‌یدا خاڵی هاوبه‌ش له ڕووی ئاراسته‌كردن و ته‌یاركردنی ڕای گشتی، میدیای هه‌موو جیهان به هه‌مان ڕه‌وتدا ده‌ڕوا، هه‌موویان سنووری تایبه‌ت به خۆیان هه‌یه، هه‌موویان كه هه‌واڵ و ڕیپۆرتاژ بڵاوده‌كه‌نه‌وه به‌و ڕێڕه‌وه‌یدا بڵاوی ده‌كه‌نه‌وه له به‌رژه‌وه‌ندی باروبووكه‌ردا ده‌بێ، ئینجا تا چه‌ند له ڕاستی و بابه‌تایه‌تیه‌وه نزیكه وا پی ناچی به گرفت خوێندرابێته‌وه، له‌و ڕاسته‌ڕا ئیتر میدیای حزبیش ئاراسته‌یه‌كی دیكه‌ی وه‌رگرت، ئیتر وای لێ هات هه‌ر لایه‌نێك له فه‌له‌كی خۆیدا بخولێته‌وه، گه‌یشته ئه‌وه‌ی ته‌خوین كردن و یه‌كتر شكاندن بوو به سیمای میدیای كوردی ئه‌وان ڕۆژان. . .\nتا ئێره و تا دوای وه‌ستانی شه‌ڕیش، ماوه‌یه‌كی زۆر میدیا هه‌ر ئه‌وه بوو حزبه‌كان به‌ڕێوه‌یان ده‌برد، پاشان دوای ماوه‌یه‌ك ڕۆژنامه‌ی (هاوڵاتی) وه‌ك ڕۆژنامه‌یه‌كی (سه‌ربه‌خۆ) و دوا به‌دوای ئه‌ویش چه‌ند ڕۆژنامه‌یه‌كی دیكه و چه‌ند كه‌ناڵێكی ناوخۆیی خۆیان (به ئیستیلاحی خۆیان) به (ئه‌هلی) ناساند كه ئێستاش تێنه‌گه‌یشتم مه‌به‌ستیان له (ئه‌هلی) دا چییه، وه‌ك له‌پێشدا ئاماژه‌م پێداوه، ئه‌گه‌ر مه‌به‌ستیان (جه‌ماوه‌ر) یان (خه‌ڵك) ـه، میدیای حزبیش (ئه‌هالی) و (جه‌ماوه‌ر) و (خه‌ڵك) ی خۆیانیان هه‌بووه و هه‌یه، خۆ ئه‌گه‌ر مه‌به‌ستیان ئه‌وه‌یه (سه‌ربه‌خۆ) ن، له‌سه‌ر ئه‌و (خۆ) یه پرسیار دێته پێشه‌وه، داخۆ ئه‌و (خۆ) یه له ڕووی ئیشكالیه‌تی زمانه‌وه چی ده‌گه‌یێنی؟ ئه‌و (خۆ) یه كێیه؟ كه‌س نێركه كاردی نییه له‌خۆوه هه‌ڵتۆقی، هه‌ڵسوڕاندنی كه‌ناڵێكی میدیایش تێچوو و كادر و خه‌رجی ده‌وی. . . له‌و باوه‌ڕه‌شدانیم به‌تایبه‌تی بۆ ئه‌وان ڕۆژان وه‌به‌رهێنه‌رێكی وامان هه‌بووبێ عاقڵی به‌وه شكابێ، یاخود دڵی هاتبێ سه‌رمایه‌ی خۆی له پرۆژه‌ی میدیادا بخاته مه‌ترسییه‌وه، دیسان خه‌یاڵ له‌وه زیاتر ناڕوا حزبه‌كان بووبن به شێوه‌یه‌ك له شێوه‌كان پشتگیری ئه‌و كه‌ناڵانه‌یان كردبێ به‌كه‌ش و هه‌وایه‌كی واڵاتر له‌وه‌ی له میدیای حزبیدا په‌یڕه‌و ده‌كرا. . . ئاكام كه‌ناڵ له‌به‌رابه‌ر كه‌ناڵ تا ئه‌وه‌ی له (ئه‌هلی) و (بێلایه‌ن) ـه‌وه میدیایه‌ك په‌یدا بوو به (میدیای سێبه‌ر) ناسرا، ئه‌مه‌ش پێم وا نییه له واقیعی ئه‌و میدیایه به دوور بوو بێ.\nمه‌سه‌له‌كه له‌وه‌ش په‌ڕییه‌وه و وای لێ هات خوێنه‌ر و گوێگر و بینه‌ری ئاساییش ده‌رك به‌وه بكات فڵانه ڕۆژنامه یا گۆڤار یا ڕادیۆ یا كه‌ناڵی ته‌له‌فزیۆن له چ لایه‌كه‌وه پاڵپشتی ده‌كری، ته‌نانه‌ت په‌یداكردنی ڕیكلام و سپۆنسه‌ریش بۆ به‌رنامه‌كانیان هه‌ر به هه‌وڵ و كۆششی ئه‌وانه‌وه بووه كه له ئه‌ساسدا باروبووی كه‌ناڵه‌كه ده‌كه‌ن. . .\nلێره‌دا جارێكی دی ده‌خوازی ئه‌وه وه‌بیر بێنینه‌وه ئه‌سته‌مه له سه‌رانسه‌ری جیهاندا كه‌ناڵێكی میدیایی هه‌بێ به مانای وشه (بێلایه‌ن)، من به‌خۆم بێلایه‌نی به‌خه‌ون ده‌بینم، خه‌ونێكی خۆشه، ڕه‌نگه ڕۆژنامه‌نووس هه‌بن خۆزگه‌ی بۆ بخوازن، به‌ڵام خه‌ونه، واقیعی حاڵ شتێكی دیكه‌یه، به‌ڵی ڕاسته له ئاكامی پێشكه‌وتنی ته‌كنه‌لۆژیا و ئه‌وه‌ی له‌بازنه‌ی ماس میدیا و سایته ئه‌لكترۆنییه‌كان و پێگه‌یشتنی به‌ره‌یه‌ك ڕۆژنامه‌نووس میدیای كوردی برده بوارێكی دی، به‌ڵام نیشانه به‌و سیما و ئادگارانه‌ی باسمان كردن وای نابینم هیچ له‌و كه‌ناڵانه‌ی ئه‌مڕۆیش له كارن، به‌تایبه‌تی ئه‌وانه‌ی خۆیان به (ئه‌هلی) و (سه‌ربه‌خۆ) و (بێلایه‌ن) ناساندووه وابن. . .\nلێره‌ش سایلی هه‌موو دونیا كه‌ناڵی میدیا یان حزبێك یا سه‌رمایه‌دارێك، كۆمپانیایه‌ك، ده‌زگایه‌كی ده‌وڵه‌تی یاخود لایه‌نێكی هه‌واڵگری یا هه‌ندێ جار ڕه‌نگه بازرگانێكی عاده‌تی باروبووی ده‌كا، ئێ خۆ ماقووڵیش نییه هه‌ریه‌ك له‌و لایه‌نانه پووڵ و پاره‌ی خۆیان له (هیچ) دا خه‌رج بكه‌ن، ئه‌گه‌ر پێشت وا بێ بۆ خزمه‌تی فه‌رهه‌نگ و میدیای كوردیه، ڕه‌نگه ده‌وڵه‌ت وه‌ك به‌رپرسیاریه‌تی ئه‌وه‌ی له‌سه‌ر بێ و لێشی بوه‌شێته‌وه كه ئه‌ویش دووجار به‌لای خۆیدا ده‌شكێته‌وه، ده‌نا لایه‌نه‌كانی دی ئه‌گه‌ر خێرێكی لێ نه‌بینن ئاسان نییه خاوه‌ندارییه‌تی بكه‌ن، ته‌نانه‌ت ئه‌مه وه‌ك ده‌بینین باڵی بۆ میدیای كولتووری و وه‌رزشیش كێشاوه. . .\nبه‌ڵام لێره‌دا ناشبێ ئه‌وه نادیده بگیری، هه‌موو ئه‌و كه‌ناڵانه، حزبیه‌كانی لێ بترازێ كه به ڕاشكاوی خۆیان ساغ كردووه‌ته‌وه، ده‌ڵێم هه‌موو ئه‌و كه‌ناڵانه، به‌و ستایله‌یان كه تاڕاده‌یه‌ك جۆرێك له پیشه‌ییایه‌تی و بابه‌تایه‌تی و خێرای له گه‌یاندن له هه‌ندی له كاره‌كانییان هه‌وڵ ده‌ده‌ن په‌یڕه‌وی بكه‌ن، لێ له‌و سه‌ره‌وه له بیریان ده‌چێته‌وه كه له توانایاندا نییه ئه‌و سنوور و كه‌وشه‌نانه ببه‌زێنن بۆیان دیاری كراوه، مه‌گه‌ر له هه‌ندی وتار و ڕپپۆرتاژی ئاسایدا، سه‌ره‌ڕای ئه‌وه‌ش ئه‌و چه‌شنه كه‌ناڵانه (كه ده‌ڵێم كه‌ناڵ مه‌به‌ستم له‌هه‌موو جۆره‌كانییه‌تی) زۆرجار له ڕێی بڵاوكردنه‌وه‌ی هه‌ندی بابه‌تی وروژێنه‌ره‌وه خوێنه‌ر و گوێگر و بینه‌ر بۆ خۆیان په‌یدا ده‌كه‌ن، یاخود به هۆی هه‌ندی هه‌واڵی تایبه‌تیه‌وه كه له بنه‌ڕه‌تدا به كاریگه‌ریی و هه‌وڵ و په‌یوه‌ندیه‌كانی باروبووكاره‌وه ده‌ستیان ده‌كه‌وی به مه‌به‌ست و بۆ مه‌به‌ستێكی دیاریكراو.\nڕه‌نگه بیركردنه‌وه‌ی هه‌ندێ ڕۆژنامه‌نووس له ئه‌ساسدا به‌و ئاراسته‌یه نه‌بووبێ كه كار له كه‌ناڵێكی له‌و جۆره ده‌كا، به‌ڵام دواجار كه ڕێچكه‌ی خۆی وه‌رده‌گری، بێ ئاگا، یان ئاگادار یا له ناچاری به‌و ڕه‌نگه ده‌شكێته‌وه.\nبێگومان سه‌رهه‌ڵدانی ئه‌وه‌ی پێی ده‌گوتری (میدیای سێبه‌ر) كه هه‌میشه خۆی به‌سه‌ربه‌خۆ و بێلایه‌ن ده‌ناسێنی زاده‌ی ئه‌و كاودانه‌یه بینیمان، چۆن وه‌ك (چه‌ندایه‌تی) له كوردستاندا بڵاوبووه‌وه و گه‌یشته ئه‌وه‌ی ببێ به سه‌رچاوه‌ی بژێوی زۆر كه‌س كه له‌وانه‌یه هه‌ندێكیان ئه‌زموونێكی وایشیان له‌كاری میدیایدا نه‌بێ. !!\n23 - میدیای كوردی پاش ڕاپه‌ڕین، چه‌ند هه‌نگاوێكی جێی سه‌رنجی هاوێشت، ده‌كری به‌هه‌ردوو ڕووی ئه‌رێنی و نه‌رێنیه‌وه بیانبینین، له پێشه‌وه‌یان وه‌گه‌ڕكه‌وتنی چه‌ند كه‌ناڵێكی ئاسمانی، له‌وانیش چه‌ند كه‌ناڵێكی تایبه‌ت به منداڵان. هه‌روه‌ها چه‌ند سایتێكی ئه‌لكترۆنی دوای بڵاو بوونه‌وه‌ی تۆڕه‌كانی ئه‌نته‌رنێت و مۆبایل و پێشكه‌وتنه ته‌كنیكیه‌كانی دیكه‌ی بواری گه‌یاندن، یا ئه‌وه‌ی به ئیستیلاح پێی ده‌گوتری (كۆمه‌نیكه‌یشن) كه ماس میدیاشی له‌دوایدا لێ كه‌وته‌وه و به‌وه‌ش میدیا مه‌ودایه‌كی دی وه‌رگرت كه له هه‌شتاكاندا و تا نزیكه‌ی دوادواكانی نه‌وه‌ده‌كانی سه‌ته‌ی ڕابردوو خه‌ون بوو.\n24 - لێره‌دا مه‌به‌ست زیاتر له میدیای نووسراوه، چونكه دوای ئه‌و به‌ره‌و پێشچوونه ته‌كنیكیه‌ی گه‌یاندن و په‌یدابوونی سایت و تۆڕه كۆمه‌ڵایه‌تییه‌كان نه‌ك هه‌ر حزبی ڕێگه پێنه‌دراو، به‌ڵكو تاك به‌تاكی كۆمه‌ڵیش ده‌توانن به‌شێوه‌یه‌ك له‌شێوه‌كان ڕای گشتی ئاراسته بكه‌ن و له‌هه‌ر كوێی گۆی زه‌وی بن، ئه‌مه‌شمان له‌زۆر شوێنی دونیادا به‌خۆمان بینی به‌تایبه‌تی له‌وڵاتانه‌ی به (به‌هاری عه‌ره‌بی) ناسران، كه ماس میدیا ڕۆڵێكی كاریگه‌ری له‌ئاراسته‌كردنی خۆپیشانده‌راندا گێڕا.\n25 - به نموونه به‌رنامه‌ی (الاتجاه المعاكس) كه ماوه‌یه‌كی زۆر خه‌ڵكێكی زۆری سه‌رقاڵ كردبوو.


پارێزەران بانگهێشتی ئەردوغان-یان ڕەتکردەوە | ROJnews\nپارێزەران بانگهێشتی ئەردوغان-یان ڕەتکردەوە\nسێشەممە, 3 سبت 2019 - 10:50\nژمارەیەکی زۆر لە پارێزەرانی تورکیا بانگهێشتی ئەردوغان-یان بۆ میوانداریی کردنەوەی دەزگای داد ڕەتکردەوە و دەستێوەردانی دەوڵەت لە کاروباری دەزگای دادیان شەرمەزار کرد.\nبە گوێرەی هەواڵی میدیاکانی تورکیا، لە کۆی ٧٩ نووسینگەی پارێزەران کە لەلایەن ئەردوغانەوە بانگهێشتی مەراسیمی هاوینەی کردنەوەی دەزگای داد کراون، ٥٢ نوسینگەیان ئەو بانگهێشتەیان ڕەتکردووەتەوە.\nپارێزەران لە ڕاگەیەندراوێکی هاوبەشدا کە ئەمڕۆ بڵاویان کردووەتەوە، ڕایانگەیاند:"بەشی هەرە گەورەی ئازادییەکان، مافە بنەڕەتییەکان و بە تایبەت ئازادی ڕادەربڕین و باوەڕ لە تورکیا لەناو براوە، ئەو مافانەش ماونەتەوە وەک منەت دەدرێت بەسەرماندا".\nنووسینگەی پارێزەران ڕەخنەیان لەوە کردووە، کە ئەو مەراسیمە لە کۆشکی سەرۆک کۆماری بەڕێوەدەچێت و بەو پێیە ئەسڵی سەربەخۆیی دەزگاکان پێشل کراوە، هەروەها ڕایانگەیاندووە "دەستێوەردانی دەوڵەت لە کاروباری دەزگای داد و سەپاندنی هەیمەنە و دەسەڵاتی ئەردوغان سیستمی دادی تورکیای تێکداوە".\nجێگای ئاماژەیە، کە دوای کودەتا ساختەکەی ٢٠١٦ی تورکیا، سەرکوتکردنی مافی هاوڵاتیان و پێشلکردنی یاسا لە تورکیا زیادی کردووە و تا ئێستا زیاتر لە ١٠٠ هەزار کەس لە کارمەندان، سەرباز و پلەدارەکان، پارێزەران، نوێنەرانی پەرلەمان و ئەندامانی پارتە کوردییەکان زیندانیی کراون و تا ئێستاش بەردەوامە و بەم دواییانەش سێ شارەوانی گەورەشارەکانی باکوری کوردستان لەلایەن دەسەڵاتی ئاکەپەوە داگیرکراون و خۆسەپێن لەجێی هاوسەرۆکی شارەوانییەکان دانراون.\nلە کۆنگرەی هەدەپەدا پەروین بوڵدان و میتحاد سانجار وەک هاوسەرۆکی گشتی هەدەپە هەڵبژردران.


👫 جەمیل هەورامی | 🏷 پۆل: کەسایەتییەکان | زمانی بابەت: 🏳 کوردیی ناوەڕاست | 👁🗨\n📝 روونکردنەوەیەک لە جەمیل هەورامیەوە 23-10-2017 | 🏷 پۆل: بەڵگەنامەکان | زمانی بابەت: 🏳 کوردیی ناوەڕاست | 👁🗨\nروونکردنەوەیەک لە جەمیل هەورامیەوە 23-10-2017\nژمارەیەک دەزگای راگەیاندن و کەسایەتی ووینەی نوسراویکیان بڵاو کردووەتەوە کە گوایا ئێمە واژۆمان کردووە و پرسمان پێ کراوە، ئەوەی لە نزیکەوە جەمیل هەورامیجەمیل هەورامی بناسێت قەت لە پێناو هیچ شتێکیدا ئامادە نەبووە سازش بکات چجای ئەوەی کە سازش لە نشتیمانیک بکات کە هەموو تەمەنی خۆی لە پیناو پاراستنی دا داناوە کە ئەوە مێژوو شاهیدی ئەم راستیه و خەباتی ئیمە دەدات لێرەوە رایدەگەیەنم :\nیەکەم / من واژۆم لەسەر هیچ ریکەوتن و نوسراوێک نەکردووە و کەسیش بەندەی ئاگادار نەکردووەتەوە لە بابەتیکی وەها\nدووەم / جەمیل هەورامی لەسەرەتای شەری داعشەوە وەک پێشمەرگە لە سەنگەرەکانی پێشەوە بووە و ئێستاش تەمەن ریگە بدات هەر پێشمەرگەی پاراستنی خاک و نەتەوەکەمم.\n➕ ئەم بابەتە لەلایەن: (هاوڕێ باخەوان)ەوە لە: Oct 24 2017 4:42PM تۆمارکراوە\n📷 فایلی وێنە 1.0.1 25 KB Oct 24 2017 4:44PM هاوڕێ باخەوان\n1. 👁 جەمیل هەورامی


عادل عەبدولمەھدی؛ تەواوکاری پرۆژەکانی ئێرانە لەعێراقدا\nو: شوان سلێمانیی\nدۆست و لایەنگرانی ئەمریکا لەعێراق دڵگرانن بەوەی کە ئێران دەست بەسەر پۆستی سەرۆک وەزیراندا بگرێ، سەرەڕای ئەوەی لايه‌نگرانى ئێران، لەدوای دیاریکردنی سەرۆکی پەرلەمانی عێراق، سەرکەوتنێکی سیاسیی گەورەيان بەدەستھێنا، دەزگاکانی راگەیاندنی بەناو عێراقیی سەر بەئێران _بەهۆی سەرکەوتنی ئەو گەنجە سوىنییەی کە پێشتر پارێزگاری ئەنبار بوو، بەناوی موحەممەد حەلبوسی_ ئاھەنگیانگێڕا، چونکە ئەو پۆستە یەکێکە لەسێ پۆستە گرنگەکانی وڵات، ھاوشانی پۆستی سەرۆک کۆمارو سەرۆک وەزیرانە.\nلەدەستپێکی قسەکانیاندا، سیاسییە عێراقییەکانی سەر بەئێران، دەربارەی پۆستی سەرۆکی پەرلەمان دەڵێن: کەسی ھەڵبژێرراو شیاوە بۆ ئەو شوێنە. ھەروەھا بەو نەخشەیەی دانراوە، کە بريتيیه له‌دابه‌شكردنى ئەو پۆستانە بەسەر ھەرسێ لایەنی شیعەو کوردو سوننەدا، ئەم مەبەستە دێنێتەجێ و ئەمەیش یەکەم پۆستە بەسوننەکان دراوە!.\nقەیس خەزعەلی؛ کە سەرکردەی (عصائب أھل الحق)ە، یەکێکە لەکەسە دیارەکانی ئێران لەعێراقدا، ھەر زوو پیرۆزبایی خۆی لەحەلبوسی کردو دەرچوونی ئەوی بەشتێکی شیاو دانا، هەروەها ئەم ئەنجامەیشی بەوە دانا، کە ھەرچەندە دەستتێوەردانی دەرەکی ھەبێت، بەڵام ھەر ئەو _حەلبوسی_ سەردەکەوێت، ئەم قسەیەیشی ئاماژەیەک بوو بۆ دەستتێوەردانی ئەمریکا لەعێراق.\nحەلبوسی لەدەنگدانی داخراوو لەپەرلەمانی عێراقدا توانی _بەسەر خالید ئەلعوبەیدیی وەزیری بەرگریی پێشوودا، کە رکابەری دیاری ئەو بوو_ سەرکەوتن بەدەستبھێنێت و ببێتە سەرۆکی پەرلەمان.\nھەوڵەکانی ئەمریکا سەرکەوتوونەبوو لەگۆڕینی حەلبوسی بەعوبەیدی، ھەرچەندە لایەنە سوننییەکان و کوردەکانیش ھەوڵیاندا، ئەمەیش ئاماژەیەکی زۆر ئاشکرایە، کە نفوزو ھێزی ئێرانییەکان لەئەمریکییەکان کاریگەرترە لەعێراقدا.\nئەگەر سەرنجبدەین لەسیاسەتی ئەو عێراقییانەی لایەنگری ئێرانن لەھەڵبژاردنی حەلبوسیدا بۆ سەرۆکی پەرلەمان، ئەوا بەدڵنیاییەوە کاریگەرییەکی زۆریشیان دەبێت لەھەڵبژاردنی سەرۆک کۆمارو سەرۆکی ئەنجومەنی وەزیراندا، لەدوای ئەوەی کوتلەکانیان دەنگی زۆرینە بەدەستدێنن لەناو پەرلەماندا.\nدروشمی کوتلەی گەورەی پەرلەمانی، پشتگیریکردن بوو لەحەلبوسی لەبەرامبەر عوبەیدیدا، کە ئەم کوتلەیەیش لایەنگرانی موقتەدا سەدرو حەیدەر عەبادی و عەمار حەکیمن، لەکاتێکدا ئەم کەسانە بەوە نەسراون سەرکردایەتیی ئەو تەوژمە دەکەن کە دژ بەنفوزی ئێرانە لەعێراقدا، بەڵام لێکتێگەیشتن و نزیکبوونەوە ھەیە لەنێوان ھاوپەیمانیی ئەلفەتح کە سەرکردەکەی ھادی عامرییەو نزیکە لەئێران لەگەڵ موقتەدا سەدردا، کە ئەوانیش حەلبوسییان پێپەسەندبووە، کە بخرێتە ناو ئەو کێبڕکێیەوە وەک پاڵێوراوێکی ئێرانی بۆ پۆستی سەرۆکی پەرلەمان.\nخوێندنەوەی زۆرینەی چاودێرانی سیاسی لەدیاریکردنی حەلبوسیدا بۆ پۆستی سەرۆکی پەرلەمان، ئەوە دەگەیەنێت، ئەمە نامەیەکە لەئێرانییەکانەوە بۆ ئەمریکییەکان، کە چالاکیی تاران لەدۆسییەی سیاسیی عێراقدا بەھێزترە لەوان.\nدیبلۆماسییەتی ئەمریکی لەم گۆڕانکارییەدا لێڵی و ئاڵۆزییەکی پێوەدیارە، ئەگەر وردببینەوە لەو بەیاننامەیەی باڵیۆزخانەی ئەمریکا لەبەغداد لەکاتی ھەڵبژاردنی حەلبوسیدا دەریکرد، باس لەگرنگیی ئەم ھەنگاوەو بەباش باسکردنی ھەڵبژاردنەکە کراوە، لەکاتێکدا "برێت مەکگۆرک" کە نوێنەری تایبەتیی ئەمریکایە بۆ ھاوپەیمانیی نێودەوڵەتی، پشتگیری ئەم ھەنگاوەی نەکردووە، کە لەبەغداد لەگەڵ "قاسم سلێمانی" سەرکردەی سوپای قودسی ئێرانی کۆبووەوە.\nسەرچاوە سیاسییەکان لەبەغدادەوە بەدڵنیاییەوە دەڵێن: بەوەرگرتنی پۆستی سەرۆکی وەزیران لەلایەن عادل عەبدولمەھدییەوە، ئێران پرۆژە تەواونەکراوەکانی لەعێراقدا تەواودەکات.\nھەواڵەکانی نەجەف ئەوە رادەگەیەنن: ھیچ بەرھەڵستییەک نییە دەربارەی دەستنیشانکردنی عەبدولمەھدی بۆ ئەو پۆستە، لەکاتێکدا مەرجەعییەتی سیستانی و موقتەدا سەدر لەوێ بوونیان ھەیە.\nزەکی رەزا؛ کە چاودێرێکی سیاسیی عێراقییە دەڵێت: "بەشداریکردنی سیستانی لەسیاسەتی وڵاتدا شتێکی چاوەڕوانکراوە، بەکارھێنانی دین لەم کێشە سیاسییانەدا بەھەمان شێوە چاوەڕوانکراوە، لەکۆتاییدا سیستانی فریادڕەسی سیاسییەکانەو دەتوانێت جەماوەر بجوڵێنێت بۆ ئەو مەبەستەی دەیانەوێت".\nرەزا دەڵێت: "لەمەیش سەیرتر ئەوەیە، کە سیستانی بیروبۆچوون و ئامۆژگارییەکانی لەبواری نیشتیمانی و نەتەوەییدا لای خەڵکی جێگەی قبوڵە، ئەمەیش بەشێکە لەو سیاسەتەی پیادەیدەکەن".\nھەروەھا ناوبراو دەڵێت: "ئێمە ئەمڕۆ خۆمان سەرقاڵکردووە بەدروستکردنی حکومەتی نوێوە، بەڵام دەبێت ئەوە بزانین کە یەکلاکەرەوەی ھەڵبژاردنی سەرۆک وەزیران مەرجەعیەتە، واتە: سیستانی، نەک کوتلەو رەوت یان حزبەکان بەشیعەو غەیری شیعەوە، ھەرکەس ناوی بۆ ئەو پۆستە تۆمارکردبێت، دەبێت مەرجەعیەت پەسەندیبکات ئەوسا دەتوانێت ببێتە سەرۆکی وەزیران، ئەمەیش چوارچێوەیەکە هیچکەس ناتوانێت لێیدەربچێت بەسیاسی و دینییەکانیشەوە".\nلایەنگرانی ئەمریکا لەعێراق پێیانوایە: عەبدولمەھدی کەسێکی شیاوەو واشنتۆنیش رازیدەبێت بەوەرگرتنی پۆستی سەرۆکی وەزیران لەلایەن ناوبراوەوە.\nھەروەھا دۆستانی ئەمریکا دەڵێن: ئێران پێشتر دوو جاریتر عەبدولمەھدیی کاندیدکردووە بۆ ئەو پۆستە، لەحکومەتەکانی ساڵانی (٢٠١٠ و ٢٠١٤)دا، بەھۆکاری ئەوەی کە عەبدولمەھدی لەلای ئەمریکاو ئەوروپا جێگەی متمانەیە.\nپێدەچێت ھەر لەبەر ئەمانەبێت کە عەبدولمەھدی دیاریکراوە، ئەمەیش بریتییە لەسەرکەوتنی ئەمریکا بەسەر ئێراندا لەعێراق.\nچاودێرانی سیاسی دەڵێن: بەدڵنیاییەوە بارودۆخی دیاریکردنی سەرۆکی وەزیرانی نوێ، بەدورنییە لەدەستتێوەردانی ئەمریکا لەڕێکخستن و دیاریکردنی کەسەکاندا، مانای ئەوەنییە کە ئەمریکا ناتوانێت رێگە لەتەوژمی ئێرانی بگرێت لەدیاریکردنی وەرگری ئەو پۆستەدا، ھەرچەندە ئێران توانی حەلبوسی بکاتە سەرۆکی پەرلەمان، بەڵام سەرۆکی وەزیران کە پۆستێکی گرنگە لەوڵاتدا، بەدڵنیاییەوە ئەمریکا ناھێڵێت ھەروا بەئاسانی بەسەریدا تێپەڕێت، چونکە ئەو پۆستە ھەموو دەزگاکانی سەربازی و ئابووریی وڵاتی لەژێردەستدایە.\n1680 جار خوێندراوه‌ته‌وه


كۆمسیۆن نوسینگه‌كانی تۆماری بایۆمه‌تری ده‌نگدان ده‌كاته‌وه PUKmedia یەکێتیی نیشتمانیی کوردستان\nكۆمسیۆن نوسینگه‌كانی تۆماری بایۆمه‌تری ده‌نگدان ده‌كاته‌وه\nکوردستان 01:57 PM - 2021-10-21\nلێپرسراوێكی كۆمسیۆنی هه‌ڵبژاردنی عیراق رایده‌گه‌یه‌نێت، به‌مه‌به‌ستی تازه‌كردنه‌وه‌و دروستكردنی كارتی بایۆمه‌تری ده‌نگدان، كۆمسیۆنی هه‌ڵبژاردن نوسینگه‌كانی تۆماركردن له ئۆفیسی پارێزگاكانی عیراق ده‌كاته‌وه، ئاماژه‌ی به‌وه‌شكرد پڕۆسه‌ی تۆماركردنی ناوی ده‌نگده‌ران هه‌موو ئه‌و كه‌سانه ده‌گرێته‌وه كه كارتی ده‌نگدانیان نیه ، یان ده‌یانه‌وێ كارتی ئه‌لكترۆنی كورت خایه‌ن بكه‌ن به كارتی بایۆمه‌تری.\nبۆتان شێركۆ لێپرسراوی به‌شی هونه‌ری له‌ئۆفیسی هه‌ولێری كۆمسیۆنی هه‌ڵبژاردنه‌كانی عیراق به PUKmedia ی راگه‌یاند: دوای ته‌واوبوونی رێوشوێنه‌كانی دوای هه‌ڵبژاردنی١٠/١٠/٢٠٢١ ی په‌رله‌مانی عیراق، كۆمسیۆنی هه‌ڵبژاردن ده‌ستبه‌كردنه‌وه‌ی نوسینگه‌كانی بایۆمه‌تری ده‌نگدان ده‌كاته‌وه.\nوتیشی: بۆ ده‌ستبه‌كاربوونی ئه‌و نوسینگانه چاوه‌ڕوانی بڕیاری ئه‌نجومه‌نی كۆمسیارانی هه‌ڵبژاردن ده‌كه‌ین له به‌غدا، هه‌ر كاتێك ئه‌و بڕیاره بدرێت، ئۆفیسی پارێزگاكانیش ده‌ست به تۆماركردنی ناوی ئه‌و كه‌سانه ده‌كرێت، كه داوای دروستكردنی كارتی ده‌نگدان به‌شێوه‌ی بایۆمه‌تری ده‌كه‌ن.\nروونیشیكرده‌وه: جگه له دروستكردنی كارتی تازه‌ی بایۆمه‌تری ده‌نگدان بۆ ئه‌وانه‌ی تاكو ئێستا كارتی ده‌نگدانیان نیه، له‌هه‌مانكات ئه‌وكارتانه‌شی كورتخایه‌نن و وێنه‌یان له‌سه‌ر نیه، كه به‌ئه‌لكتڕۆنی نوسراوه بۆیان ده‌كرێت به بایۆمه‌تری.\nجێی ئاماژه‌یه، له‌گه‌ڵ تۆماركردنی ژماره‌یه‌كی زۆر له ده‌نگده‌ران بۆ دروستكردنی كارتی بایۆمه‌تری، كه‌چی هێشتا به‌شێك ئه‌و كارتانه‌یان نیه و له‌هه‌ڵبژاردنی ئه‌مجاره به‌كارتی كورتخایه‌ن ده‌نگیان دا، جگه له‌وانه‌ش به‌شێكی دیكه له ده‌نگده‌ران هیچ كارتێكی ده‌نگدانیان نیه.به‌هۆیه‌وه نه‌یانتوانیوه به‌شداری له‌هه‌ڵبژاردن بكه‌ن.


👁 Em babete 55,745 car bînrawe\n☂ هێزەکانی پاراستنی گەل - هەپەگە Part û Rêkxirawekan\n📅 Katî tomarkrdin Dec 26 2017 2:01PM\n👁 Em babete 4,699 car bînrawe\nباڵی سەربازیی پارتی کرێکارانی کوردستان پەکەکەیە. [ Zortir... 👁] ✖ ✖ 1 0 ✔ 80% ✍ H.B. 26-12-2017 14:01:00\nFaylî peywendîdar 49,010


تیرۆر کردن و لێدانی ڕۆژنامه‌نووسان شوره‌ییه بۆ ده‌سه‌ڵاتی کوردی! – Denegkan\nتیرۆر کردن و لێدانی ڕۆژنامه‌نووسان شوره‌ییه بۆ ده‌سه‌ڵاتی کوردی!\nbyتاهیر\tNovember 2, 2009\tگشتی\nبه‌رپرسیاریه‌تی پاراستنی ژیانی هاوڵاتیان له هه‌ر که‌موو کوڕیه‌کیان په‌یوه‌سته به به‌رپرسیاریه‌تی ده‌سه‌ڵاته‌وه. ئه‌گه‌ر ده‌سه‌ڵات به شێوه‌یه‌کی نایه‌کسان ژیان و گوزه‌رانی تاکه‌کانی داڕشت، ده‌بێت زۆر به‌دڵنیایشه‌وه باوه‌ڕ به‌و چه‌مکه بهێنێت که ئه‌و نایه‌کسانی خوازیه له شێوه‌ی بژێوی ژیانی کۆمه‌ڵگه‌دا ڕۆژێک ده‌ته‌قێته‌وه و ئیتر ناتوانێت تاسه‌ر به‌و شێوازه ئاماده‌ی ته‌حه‌مول کردنی ئه‌و ژیانه بکات. یه‌کێک له‌و چه‌مکه گرنگانه‌ی هه‌رده‌م به‌شوێن ده‌رخستنی ڕاستیه‌کانه‌وه‌یه ئاستی ئه‌و ناڕه‌زایه‌تیه به‌رفراوانه‌یه ئێستا بوونی هه‌یه له ناو خه‌ڵکی کوردستاندا، به‌رانبه‌ر به ژیان و گوزه‌رانیان تا ده‌گات به نه‌بوونی ئازادی ڕاده‌ربڕین. دیاره ده‌سه‌ڵاتی ئه‌مڕۆی(ینک،پدک) هه‌رچی جۆری پێکهاته‌ی ئابوری و فه‌رهه‌نگی و کلتووری و ڕۆشنبیری کۆمه‌ڵگه هه‌یه قۆرخیان کردوه بۆ لێکدانه‌وه تایبه‌تیه‌کانی خۆیان، واته ده‌رچون له‌و تێگه‌یشتنانه‌ی ئه‌وان به‌مانای هێلی سوور ده‌بێت بۆ هه‌رلایه‌ک ده‌ستی بۆ ببات. ئه‌م ده‌سه‌ڵاته وا خۆی ده‌رده‌خات که‌هیچ ده‌وڵه‌ت و ده‌سه‌ڵاتێک هێنده‌ی ئه‌مان ئازادی خواز و دیموکرات خواز نیه له ناوچه‌که‌دا. به‌ڵام کاتێک دێیته سه‌ر باری واقعی و عه‌مه‌لی، ئه‌م ده‌سه‌ڵاته ناتوانێت به‌رگه‌ی یه‌ک ڕه‌خنه‌ی ڕاستیش بگرێت له ده‌رخستنی ئه‌و بارودۆخه چینایه‌تیه‌ی پێیدا تێده‌په‌ڕێت، که به‌وردی جیاوازیه‌کانی نێوان ژیانی خه‌ڵک و ده‌سه‌ڵات ده‌خاته ڕوو.\nئه‌گه‌ر ده‌سه‌ڵاتی کوردی دادپه‌روه‌ره و ده‌ڵێت خاوه‌ن یاسایه‌کی مه‌ده‌نی و ئاسایشیه‌کی نیشتمانیه، هۆکار چیه وا به‌و شێوازه ته‌واو ڕه‌زیل و ترسنۆکانه‌یه تیرۆر کردنی ڕۆژنامه‌نوسان تا ده‌گات به ئیهانه کردن و لێندانیان درێژه‌ی هه‌یه و ده‌ستێکی نادیار هه‌ڵده‌ستێت به جێبه‌جێ کردنییان، به‌ڵام تا ئێستا ئه‌و ده‌سه‌ڵاته به‌ناو ئازادی خوازه نه‌یتوانیوه ته‌نانه‌ت یه‌ک که‌سیش له‌و ده‌سته تیرۆر کاره بگرێت؟ لێدانی ئه‌مجاره‌ی ڕۆژنامه‌نوس (نه‌به‌ز گۆران) له 29/10/2009 هیچ پاساوێک بۆ ده‌سه‌ڵات ناهێڵێته‌وه تا بێت دیفاع له خۆی بکات و له‌ولاشه‌وه ئازادی وه‌ک چه‌مک و ئازادی ڕاده‌ربڕین به کۆمه‌ڵگا بفرۆشێت. ئاخۆ ئه‌گه‌ر نه‌فه‌سی ده‌سه‌ڵات هێنده کورته به‌رگه‌ی یه‌ک ڕه‌خنه‌ی جیدیش ناگرێت، بۆ نایه‌ت به‌ڕه‌سمی بڵێت من ده‌سه‌ڵاتێکی تاکڕه‌وم و هیچ ڕه‌خنه و گازنده‌یه‌ک قبوڵ ناکه‌م؟ تا ئه‌و کات چ توێژی ڕوشنبیرانی ئازادی خواز و خه‌ڵکی چه‌وساوه و لایه‌نه سیاسیه‌کانی تریش هه‌ن بێن حسابێک بۆخۆیان بکه‌ن. تا ئه‌م ده‌سه‌ڵاته کوردیه به‌م پلانه نهێنیانه‌یه‌وه کاره‌کانی خۆی بره‌و پێبدات دژی ڕۆژنامه‌نوسان و ڕۆژنامه سه‌ربه‌خۆکان، هه‌رچ وته‌یه‌کی هه‌بێت که ئه‌م ده‌سه‌ڵاته ئاگای له‌و تیرۆر کردن و لێدانانه‌ی ڕۆژنامه‌نوسان و شاعیران و نوسه‌ران نیه، هێنده‌ی که ده‌که‌وێته ژیر گومانه‌وه.\nئاخۆ بڵێیت ئه‌و ده‌سته‌و تاقمانه‌ی هه‌ڵده‌ستن به جێبه‌جێ کردنی ئه‌و کاره ترسنۆکانه‌یه له وڵاتانی دیکه‌وه هاتبێتن؟ ئه‌گه‌ر ده‌سه‌ڵاتی کوردی به‌رپرسیاری یه‌که‌م نه‌بێت له‌م تێوه‌گلانه خۆ حیزبه بچوکه‌کانی تر پێویستیان به کارێکی وا نیه تا ژیان و سه‌قامگیری هه‌رێم بخه‌نه ژێر نائارامیه‌وه؟ یان ئه‌م ڕۆژنامه نوسانه‌ی تا ئیستا ڕوو به ڕووی ئیهانه و لێدان بونه‌ته‌وه نوسینه‌کانیان ته‌عبیری له چ ناڕه‌وایه‌تیه‌ک کردوه، هێنده‌ی ئه‌و ڕاستینه‌یه‌ی که ناهاوسه‌نگیه‌کانی نێوان ژیانی خه‌ڵک و ده‌سه‌ڵاتیان پیشان داوه؟ بۆ تا ئێستا یه‌کێک له ڕۆژنامه نووسانی سه‌ر به‌و دوو حیزبه گه‌وریه ڕوو به ڕووی تیرۆر کردن و سوکایه‌تی پێکردن نه‌بونه‌ته‌وه؟ ئه‌مه‌ش بۆخۆی پرسیارێکی زۆر جیدیه. ته‌نها له حاڵه‌تێکدا ده‌کرا بڵێین ئه‌مه ده‌ستێکی تێکده‌ره‌و دوره له ده‌ستی ده‌سه‌ڵاته‌وه، ئه‌گه‌ر تا ئێستا چه‌ند حاڵه‌تێکی واش دژی ڕۆژنامه‌نوسانی سه‌ر به ده‌سه‌ڵاتیش، تیرۆر بکرانایه یان بێسه‌روشوێن بوونایه.\nباوه‌ڕیه‌کی حاشا هه‌ڵنه‌گره که ئاینده‌ی هێزه دیکتاتۆر و ناداد په‌روه‌ره‌کان ته‌نها تیاچون و له به‌ریه‌ک هه‌ڵوه‌شانه‌وه‌یانه، چونکه ئه‌م هێزانه‌ی ئیستا له ژێر ناوی دیمکراتیه‌ت و ژیانی هاوسه‌نگ بۆ هاوڵتیان درێژه به ته‌مه‌نی خۆیان ده‌ده‌ن ناتوانن تا ئاینده خۆیان له‌و ڕاستیه بشارنه‌وه که ته‌نها بوونی ناعه‌داله‌تیه له سه‌رجه‌م کایه‌کاندا، وا هه‌رچی هێز و ده‌سه‌ڵاتی ڕابوردوو ئێستاش هه‌یه ده‌خاته ژێر گوشاره‌وه بۆ لێپێچینه‌وه یان ڕوو به ڕوو بوونه‌وه له گه‌ڵ خه‌ڵکه ناڕازیه‌که‌دا. کاتی خۆی حیزبی به‌عسیش ده‌یگوت که‌س به‌قه‌د ئێمه یه‌کسانی خواز و ئازد هێنه‌ر نیه بۆ دابین کردنی ژیان و گوزه‌رانی هاوڵاتیان، کاتێکیش بینیمان ئه‌وه‌ی ئه‌و حیزبه شۆڤێنیه‌ی هێشتبوه‌وه ته‌نها سیستمه دیکتاتۆریه‌که‌ی بوو به به‌کار هێنانی ترس و تۆقاندن، به‌ڵام ئه‌و هه‌موو دڕندایه‌تیه‌ی به‌کاریشی هێنا دژی خه‌ڵکی عێراق نه‌یتوانی مانه‌وه‌ی ئه‌و حیزبه بپارێزیت.\nبوونی ئازادی به مانا دوور له به‌رژه‌وه‌ند خوازیه‌که‌ی ده‌سته‌یه‌ک یان تاقمێک بۆخۆی له ئه‌رزی واقیعدا ده‌توانێت بێ هیچ سڵه‌مینه‌وه‌یه‌ک خۆی به‌یان بکات. ئازادی ژیان و گوزه‌ران له ئاسمانه‌وه دانابه‌زێته سه‌ر زه‌وی. ته‌نها ڕاستینه واقعیه‌کانی ناو ژیانی خه‌ڵکی ده‌توانێت دیاری که‌ری ئه‌و چه‌مکانه بێت که ئازادی ڕاده‌ربڕین له کامه ئاستدایه و خه‌ڵکیش تا کامه ئاست هه‌ست به بوونی خۆیان ده‌که‌ن له ناو ئه‌و ده‌سه‌ڵاته‌دا. ئه‌گه‌ر بێت و خه‌ڵکی هه‌رده‌م ملکه‌چیان قبوڵ کرد ئه‌و کات ژیان ماناکانی خۆی نامێنێت بۆ به‌ره‌و پێشچون و گه‌شتن به ئاینده‌یه‌کی گه‌شتر و پڕ له داهێنان. به پێچه‌وانه‌شه‌وه تا ئه‌و کاته‌ی خه‌ڵکی زرینگ و چوست بن، ده‌توانن هه‌رده‌م ئه‌و ڕێگریانه هه‌ڵته‌کێنن که دێنه سه‌ر ڕێگای ئه‌و هه‌نگاوانه‌ی که ده‌خوازن ژیان له‌و شێوازه ته‌سکه‌دا بمێنێته‌وه. تا چه‌وساندنه‌وه و سوکایه‌تی کردن هه‌بێت به مرۆڤایه‌تیه‌وه، خه‌بات کردن بۆ گه‌شتن به ئازادیش هه‌رده‌م وه‌ک هه‌ناسه نزیک ده‌بێت له‌و که‌سه یان ئه‌و چینه‌ی که هه‌ست به‌و چه‌وساندنه‌وه‌یه‌ی خۆی ده‌کات. بۆیه ئه‌رکی خه‌ڵکی ئازادی خواز و ملکه‌چ نه‌کردوه هه‌میشه توانای ئه‌و ڕابه‌رایه‌تی کردنه‌ی هه‌بێت بۆ به‌ئاگا هێنانه‌وه‌ی کۆمه‌ڵگاکه‌ی به‌رانبه‌ر ئه‌و نایه‌کسانی خوازیه‌ی ده‌سه‌ڵات ده‌یسه‌پینێت به‌سه‌ریاندا. به‌بێ بوونی ئه‌و توێژه وشیار و ئازادی خوازه، ناکرێت ته‌نها کۆمه‌ڵگا خۆبه‌خۆ وشیار ببێته‌وه. نیشان دانی ڕاستیه‌کان هه‌میشه دڵی ده‌سه‌ڵاته دیکتاتۆره‌کان ده‌خاته له‌رزینه‌وه، چونکه تا به‌یان کردنی ڕاستیه‌کان یان ناعه‌داله‌تیه‌کان به شاراوه‌یی بمێنێته‌وه، ده‌سه‌ڵات زیاتر هه‌وڵی چه‌پاندن کردنی ماناکانی ژیان و ئازادی ڕاده‌ربڕین ده‌دات.\nPrevious سۆرانی مامه‌حه‌مه و نه‌به‌ز و میره، بوون به سیمبوڵی ده‌نگی ئازادی له کوردستاندا!\nNext توند و تیژی و ده‌سه‌ڵات ….. هه‌ندرێن حه‌مه‌ده‌مین


چۆن له به‌غدا دۆراندمان! - باسنیوز\nچۆن له به‌غدا دۆراندمان!\nشوێنه‌كه هۆڵى په‌رله‌مانى عێراق بوو له به غدا ساڵى 2014 ، حه‌یده‌ر عه‌بادى، كه تازه ده‌ستنیشان كرابوو به سه‌رۆك وه‌زیران، له‌سه‌ر شانۆكه خۆى ئاماده كردبوو بۆ خوێندنه‌وه‌ى به‌رنامه‌ى كارى حكوومه‌ته‌كه‌ى و راگه‌یاندنى ناوى وه‌زیره‌كانى كابینه‌ى بۆ په‌سه‌ندكردن، كورد هێشتا بڕیارى نه‌دابوو چۆن مامەڵه له‌گه‌ڵ ئه‌م حكوومه‌ته تازه‌یه‌دا بكات و ئه‌ندامانى په‌رله‌مانى كورد له ده‌ره‌وه‌ى هۆڵه‌كه چاوه‌ڕێى بڕیارى سه‌ركردایه‌تى بوون. حه‌یده‌ر عه‌بادى، له‌سه‌ر پلاتفۆرمه‌كه رای گه‌یاند كورده‌كان داواى نیو سەعاتیان كردووه راگه‌یاندنى كابینه دوابخرێت تا وەڵامێك وه‌رده‌گرن. له ناوه‌ڕاستى ریزى پێشه‌وه‌ى ئاماده‌بووان، سه‌رۆك وه‌زیرانى پێشووى عێراق نوورى مالیكى و له‌ته‌نیشتییه‌وه سه‌رۆك كۆمار فواد مه‌عسوم دانیشتبوون، مالیكى به ده‌ست ئیشاره‌تى دا بۆ عه‌بادى و به ده‌نگێكى به‌رز گوتى چاوه‌ڕێ مه‌كه، ده‌ست بكه به خوێندنه‌وه. سه‌رۆك كۆماره كورده‌كه وه‌كو ته‌ماشاكه‌ر نققه‌ى لێوه نه‌هات! ئیتر دیمان چۆن ئه‌ندام په‌رله‌مانانى كورد به‌په‌له له‌ده‌ره‌وه رایانكرده ناو هۆڵى كۆبوونه‌وه و ئاڵا تاڵە‌بانى وته‌یه‌كى خوێنده‌وه گوایه داواكارییه‌كانى كورده له حكوومه‌ته تازه‌كه. وته‌كه به گوێى ئاماده‌بوواندا تێپه‌ڕى و هیچ كاریگه‌رییه‌كى نه‌بوو، سیناریۆیەكه داڕێژرابوو.\nنه‌دانى ماوه‌ى ته‌نانه‌ت نیو سەعاتیكیش به كورد سووكایه‌تیكردنێكى گه‌وره بوو به پێگه‌ى كورد و ده‌سپێكێك بوو بۆ زیاتر به‌ركه‌ناركردنى كورد و پشتگوێخستنى داواكارییه‌كانى. بێ گومان نه بڕیارى پێشووى مالیكى به بڕینى بودجه‌ى هه‌رێم و نه ئه‌م بێباكییه‌ى عەرەبی شیعه به‌رامبه‌ر به هاتنى كورد یا نا بڕیاریكى تاكه كه‌سى و هه‌ڕه‌مه‌كى نه‌بوو، به‌ڵكو خوێندنه‌وه‌یه‌كى راست بوو بۆ بارودۆخى ناكۆكیى سیاسیى ناوخۆى كورد. ماوه‌یه‌ك بوو قووڵبوونى ناكۆكییه‌كانى نێوان پارته سیاسییه‌كانى كورد به‌رچاو ئه‌كرا و په‌یوه‌ندیى نێوان هه‌ندێ لایه‌نى كورد به مالیكى و ده‌وڵه‌تى یاسا چڕ بووبووه‌وە به مه‌به‌ستى لاوازكردنى پارتى دبموكراتى كوردستان و پێگه‌ى حكوومه‌تى هه‌رێم و سه‌رۆكایه‌تیى هه‌رێم به بیانووى به‌دیهێنانى هاوسه‌نگیى سیاسى له هه‌رێمی کوردستاندا. زۆرى پێ نه‌چوو ماكینه‌ى پروپاگه‌نده‌ى بزووتنه‌وه‌ى گۆڕان و به‌شێك له یه‌كێتیى نیشتمانی ده‌ستیان كرد به داڕشتنى به‌رنامه‌به‌كى چڕوپڕ له میدیاكانى عه‌ره‌بى و جیهانى و له‌نێو میانه سیاسییه‌كان دژایه‌تىكردنى پارتى دیموكرات و سووكایه‌تى كردن به حكوومه‌ت و سه‌رۆكایه‌تیى هه‌رێم و چه‌واشه‌كردن و هاندانى خه‌ڵك بۆ شله‌ژاندنى بارى كۆمه‌ڵایه‌تیى ناوخۆیى هه‌رێمی کوردستان . هه‌ر به‌مه‌شه‌وه نه‌وه‌ستان، به‌ڵكو دووبه‌ره‌كییه‌كه‌یان گواسته‌وه بۆ به‌غدا و هه‌روه‌ها پشتگرتنى لایه‌نه‌كانى عه‌ره‌بى شۆفێنى و ناحه‌ز به كورد (هه‌موومان دیمان چه‌ند لەو په‌رلەمانتاره كوردانه دڵخۆش بوون به هاوكاریكردنى په‌رله‌مانتاره عه‌ره‌به‌كان به لادانى وه‌زیرى دارایى كورد له پۆسته‌كه‌یدا یا ده‌نگدان به یاساى حه‌شدى شه‌عبى). به‌ڵام ئه‌مانه ئه‌م راستییه‌یان له‌بیر خۆیان بردەوە كه پێگه و سه‌نگى خۆیان وه‌كو هێزى سیاسى له به‌غدا هه‌میشه پەیوەست بووه به به‌رزى یا نزمیى سه‌نگ و پێگه‌ى هه‌رێمى كوردستان له‌سه‌ر ئاستى عێراق و ده‌ره‌وه. به‌كورتى ئه‌مان به‌م هه‌ڵوێسته‌یان شكستیان به سه‌نگ و پێگه‌ى خۆیان هێنا، پێش ئه‌وه‌ى بتوانن شكهست بهێنن به پارتى دیموكراتى كوردستان، یا حكوومه‌تى هه‌رێم .\nبۆیه ده‌بینین پاش ئه‌و هه‌موو خۆ نزیككردنه‌وه‌یە له به‌غدا و په‌یماندان به پاراستنى یه‌كێتیى عێراق و ره‌تكردنه‌وه‌ى سه‌ربه‌خۆیى كوردستان و ماستاوچییه‌تى بۆ مالیكى، نه‌یانتوانیوه تا ئیستا یه‌ك ده‌ستكه‌وتى بچووكیش وه‌ربگرن بۆ چاره‌سه‌ركردنى قه‌یرانه‌كانى هه‌رێمی کوردستان كه گوایه مه‌به‌ستیانه. كۆمیدیاكه‌ى یاساى بودجه‌ى عێراقمان له‌به‌ر چاوه، یه‌ك خاڵیشى تێدا نه‌بوو كه له به‌رژه‌وه‌ندیى كورد بێت و تا ئێستا حیساب بۆ هێزى پێشمه‌رگه نه‌كراوه و ناشكرێت. مه‌سه‌له‌ى په‌راوێزكردن و ئابلووقه‌دانى هه‌رێم و لاوازكردنى ده‌سه‌ڵاتى كورد به‌رنامه‌یه‌كى داڕێژراوه له‌لایه‌ن ده‌سه‌ڵاتدارنى عەرەبی شیعه به سه‌رپه‌رشتى و هاوئاهه‌نگى له‌گه‌ڵ كۆمارى ئێرانى ئیسلامیدا. مه‌سه‌له‌كه نه په‌یوه‌ندیى هه‌یه به سیاسه‌تى لایه‌نێكى سیاسیى كورد و نه نه‌وت و نه شتى تر، به‌ڵكو په‌یوه‌نده به‌وه‌ى هێزى كورد و پیشكه‌وتنى و پێگه‌ى نێوده‌وله‌تى له‌و قه‌باره‌یه ده‌رچووه كه به‌غدا و ده‌وڵه‌تانى ئیقلیمى به بیرى خۆیان نابێت لیى ده‌ربچیت، بۆیه جێگاى سه‌رسوڕمان نییه كه وڵاتێكى وه‌كو ئێران دەڵێت چۆن ئه‌بێت هه‌ولێر ئه‌و هه‌موو كونسولخانه‌ى تێدا بێت، یا هێزى پێشمه‌رگه ده‌ست به‌سه‌ر ئه‌م هه‌موو خاكه‌دا بگرێت.\nئه‌مڕۆ مالیكى و زۆربه‌ى شیعه‌كان له‌گه‌ڵ هه‌ندێ له سوننه‌كان داواى حوكمڕانیى زۆرینه ده‌كه‌ن، كه ئه‌مه‌ش ده‌بێته هۆى نه‌هێشتنى بنه‌ماى سازان و هاوپشكیى نێوان كورد و عه‌ره‌ب له عێراقدا و هه‌نگاوێكى تره بۆ په‌راوێزكردنى كورد. ئه‌و لایه‌نه كوردانه‌ش كه وه‌كو ده‌رده‌كه‌وێت خواستیانه به‌ده‌ر له كۆده‌نگیى نیشتمانیى كورد ببن به به‌شێك له‌و حوكمه زۆرینه‌ى كه مالیكى و هاوپه‌یمانانى كارى بۆ ده‌كه‌ن، ئه‌نجامه‌كه‌ى ته‌نیا خۆكوشتنێكى سیاسی ده‌بێت، چونكه رۆڵیان له‌و جۆره حوكمڕانییه زیاتر نابێت له‌و حزبانه‌ى كه له رابوردوودا به‌ناو هاوپه‌یمان بوون له‌گه‌ڵ رژێمى سه‌دام و حزبى به‌عسى گۆڕبه‌گۆڕ.\nژماره‌یه‌ك له پێشمه‌رگه دیله‌كان ده‌كه‌ونه ده‌ست میلیشیاكان و له به‌غدا دادگایی ده‌كرێن\nفراكسیۆنى گۆڕان ده‌چێته پاڵ لایه‌نه شیعه‌كان و دانیشتنى ئه‌مڕۆ دواده‌خه‌ن\nگوته‌بێژى عه‌بادی: به‌شێكى زۆرى داهاتى ده‌روازه سنوورییه‌كان ده‌درێته‌وه به‌هه‌رێمى كوردستان\nنه‌خۆشییه‌كی كوشنده له پایته‌ختى عێراق بڵاو ده‌بێته‌وه و یه‌كه‌م گیان له‌ده‌ست دان تۆمار كرا\nنیشتمانی ناسیونالیستەكان حیسام دەستپیش


به‌رهه‌مه‌کانی دیپـلۆماسـیه‌ت سه‌باره‌ت به ئێران\nی مانگی نۆ ١٨, ٢٠١٠\nله گوته‌که‌یدا له به‌رده‌م ئه‌نجومه‌نی په‌یوه‌ندیـیه‌کانی ده‌ره‌کی له واشنتن، هێله‌ری کلنتنی وه‌زیری ده‌ره‌وه‌ی وڵاته یه‌کگرتووه‌کانی ئه‌مه‌ریکا گوتی ڕێبازی سیاسه‌تی ده‌ره‌وه‌ی به‌ڕێوه‌به‌رایه‌تی ئۆباما، ئه‌وه‌ی هاوبه‌شان و هاوپه‌یمانانی له سه‌رانسه‌ری جیهاندا گرد ده‌کاته‌وه بۆ" چاره‌سه‌رکردنی کێشه هاوبه‌شه‌کان و هه‌روه‌ها به‌ده‌سـتهێنانی خواسته هاوبه‌شه‌کانه،" ئه‌وانه‌ی ئاکامی گرنگیان به‌رهه‌م هێناوه.\nخانم هێله‌ری ئاماژه‌ی به هه‌وڵه‌کانی وڵاته یه‌کگرتووه‌کانی ئه‌مه‌ریکا دا له‌مه‌ڕ هه‌ره‌وه‌زی نێونه‌ته‌وه‌یی له پـێناو ڕاگرتنی چالاکیـیه توڕه‌کاریـیه‌کانی ناوکی ئێرانی و هه‌روه‌ها" زنجیره پابه‌ند نه‌بوونه‌کانی تاران به به‌ڵێنه نێونه‌ته‌وه‌یـیه‌کانی سه‌ر شـانی."\nخانم هێله‌ری ده‌ڵێت "یه‌که‌مین، ئێمه به‌وه ده‌سـتمان پـێـکرد وڵاته یه‌کگرتووه‌کانی ئه‌مه‌ریکا بکه‌ینه هاوبه‌شێـکی ته‌واو و هه‌روه‌ها به‌شـدارکه‌رێـکی چالاک له هه‌وڵه‌کانی دیپـلۆماتی نێونه‌ته‌وه‌یی په‌یوه‌ست به ئێران... له ڕێـگه‌ی خواستی به‌رده‌وام بۆ په‌یوه‌ندیکردنی ڕاسته‌وخۆ له‌گه‌ڵ ئێراندا، ئێمه وتووێژکردنمان له‌گه‌ڵ هاوپه‌یمانانمان پته‌و کردووه و سه‌رجه‌م ئه‌و بیانوانه‌ی مایه‌ی پـێش نه‌چوونن لامان بردوون."\nدووهه‌مین، خانم هێله‌ری کلنتن ده‌ڵێت وڵاته یه‌کگرتووه‌کانی ئه‌مه‌ریکا هه‌وڵی داوه مه‌سه‌له‌ی ناوکی ئێرانیـیه‌کان بخاته نێو چوارچێوه‌ی سیستمی بڵاونه‌بوونه‌وه‌ی ناوکی جیهانی.\nهێله‌ری کلنتن ده‌ڵێت" بۆ ئه‌وه‌ی بـبینه پـێشه‌وا ئێمه هه‌وڵه‌کانی چه‌ک‌داماڵینی خۆمان نوێ کردۆته‌وه. هه‌روه‌ها پشـتگیری زۆرمان بۆ دامه‌زراوه جیهانیـیه‌کان وه‌ک ئاژانسی وزه‌ی ناوکی نێونه‌ته‌وه‌یی که ده‌سه‌ڵاتی سیسـتمی نێونه‌ته‌وه‌یی پشـتڕاست ده‌کات. له‌ولاوه ئێران به‌هۆی ڕه‌فتاره‌کانی خۆیه‌وه، خۆی جیاده‌کاته‌وه و هه‌روه‌ها که‌له‌ڕه‌قی ئێران و به‌ربه‌ره‌کانی ئه‌و یاسا و ڕێسـانه پـیشـان ده‌دات ئه‌وانه‌ی که ده‌بێت هه‌موو وڵاتان پابه‌ندی بـبن."\nسێهه‌مین، هێله‌ری کلنتن ده‌ڵێت وڵاته یه‌کگرتووه‌کانی ئه‌مه‌ریکا په‌یوه‌ندیـیه‌کانی خۆی له‌گه‌ڵ وڵاتانی دیکه به‌هێز و تۆکمه کردووه، ئه‌و وڵاتانه‌ی هاوکاریان بۆ سه‌رکه‌وتنی دیپـلۆماسی پـێویسته.\nهێله‌ری کلنتن ده‌ڵێت" ئێمه یه‌ک ده‌نگیـیه‌کی به‌رینمان بنیاتناوه، ئه‌وه‌ی پـێشـوازی له ئێران ده‌کات بۆ گه‌ڕانه‌وه‌ی بۆ نێو کۆمه‌ڵـگه‌ی میلـله‌تان به‌و مه‌رجه‌ی ئێران به‌ڵێنه‌کانی سه‌رشـانی جێبه‌جێ بکات و به هه‌مان شێوه‌ش که ئه‌گه‌ر تاران درێژه به ڕێبازی به‌ره‌نگاربوونه‌وه‌ی خۆی بدات ئه‌وا ئێران به‌رپـرسیار ده‌کرێت."\nله به‌هاری ئه‌مسـاڵدا ئه‌نجومه‌نی ئاسایشی نه‌ته‌وه یه‌کگرتووه‌کان به‌هێزترین و گشتگیرترین کۆمه‌ڵه‌ی سزای هه‌تا ئێسـتای به‌سه‌ر ئێراندا سه‌پاند. هه‌روه‌ها دواتریش یه‌کێتی ئه‌وروپا جێبه‌جێـکردنی ئه‌و بڕیاره‌ی نه‌ته‌وه یه‌کگرتووه‌کانی به توندی پـیاده‌کرد و وڵاتانی دیکه‌ی وه‌ک ئوسـترالیا و که‌نه‌دا و نه‌رویژ و ژاپـۆن گرتنه‌به‌ری ڕێوشـوێنی دیکه‌یان له دژی ئێران په‌سه‌ندکرد. هێله‌ری کلنتنی وه‌زیری ده‌ره‌وه‌ی ئه‌مه‌ریکا گوتی ئێران وا هه‌ست به کاریگه‌ری ئه‌م سـزایانه‌ی به‌سه‌ریدا سه‌پێندراوه ده‌کات. هاوکات بواری دارایی نێونه‌ته‌وه‌یی و به‌شه‌کانی بازرگانی ئه‌وانیش وا درک به مه‌ترسیـیه‌کانی ئاکامی مامه‌ڵه و کارداریان له‌گه‌ڵ ئێراندا ده‌که‌ن.\nخانم هێله‌ری ده‌ڵێت" سـزاکان و گوشـاره‌کانی سه‌ر ئێران به‌ش به حاڵی خۆیان ته‌نها بۆ ئه‌و مه‌به‌سته نین، به‌ڵـکو ئه‌وانه پـێـکه‌وه توانای چاره‌سه‌رێـک له ڕێی دانوسـتاندنه‌وه ده‌خولقێنن ئه‌وه‌ی ئێمه و هاوبه‌شـانمان هه‌ر پابه‌ندی ده‌بین."\nهێله‌ری کلنتنی وه‌زیری ده‌ره‌وه‌ی وڵاته یه‌کگرتووه‌کانی ئه‌مه‌ریکا گوتی" بژاره‌ی به‌رده‌م ڕابه‌رانی ئێران هه‌نووکه ڕوون و ئاشـکرایه و ده‌بێت ئه‌و ڕابه‌رانه بڕیار بده‌ن که ئایا به‌ڵێنه‌کانیان ده‌بنه سه‌ر یان که‌ناربوونی زیاتری ئێران و باجه‌کانی ئه‌و که‌ناربوونه بده‌ن که له‌گه‌ڵ خۆیدا ده‌یانهێنێت. هێله‌ری کلنتن ده‌ڵێت ده‌بینین که ئایا چۆن ئێران بڕیاری خۆی له‌و باره‌یه‌وه ده‌دات."


ناوەڕۆکى کۆنگرە رۆژنامەوانییەکەى مستەفا کازمى و ئیمانوئیل ماکرۆن\n2020.09.02 - 17:48\nسەرۆکی فەرەنسا لە کۆنگرەیەکی ڕۆژنامەوانی هاوبەشدا لەگەڵ مستەفا کازمی، سەرۆکوەزیرانی عێراق ڕایگەیاند، کۆکردنەوەی پاڵپشتی کۆمەڵگای نێودەوڵەتی بۆعێراق، بنبڕکردنی داعش، بنیادنانەوەی ژێرخانی ئابوری عێراق جێی بایەخی ئێمەیە و لەگەڵ سەرۆکوزەیرانی عێراقدا بەچڕی گفتوگۆمان لەسەر ئەو پرسانە کردووە.\nئەمڕۆ (چوارشەممە، 2ی ئەیلولی 2020) ئیمانوئیل ماکرۆن، سەرۆکی فەرەنسا لە میانی کۆنگرەیەکی ڕۆژنامەوانی هاوبەشدا لەگەڵ مستەفا کازمی، سەرۆکوەزیرانی عێراق لە بەغدای پایتەخت وتی "دەمانەوێت بەردی بناغەی پڕۆژەی گرنگ لەعێراقدا بەرجەستە بکەین بەتاییەتی پڕۆژەی شەمەندەفەری میترۆ و دروستکردنی وێستگەی ئەتۆمی بەمەبەستی پەرەپێدانی کەرتی کارەبا لەعێراق".\nوتیشی "لەگەڵ سەرۆکوەزیرانی عێراق گفتوگۆیەکی چڕمان کردووە دەربارەی کۆتایهێنان بەهەڕەشەکانی ڕێکخراوی داعش، تواناکانمان دەخەینە گەڕ لەپێناو کۆکردنەوەی پاڵپشتی کۆمەڵگای نێودەوڵەتی بۆ عێراق، بەبڕوای ئێمە لەچەند مانگی داهاتوودا ئەو پرسە بەلای بەرژەوندییەکانی عێراقدا دەشکێتەوە".\nماکرۆن ئاماژە بەوەشکرد "فەرەنسا بە گرنگییەوە دەڕوانێتە سەنگ و قورسایی عێراق لە ناوچەی خۆرهەڵاتی ناوەڕاست، بۆیە ئامادەین هاوکاریی بکەین لە هەموو ڕوویەکەوە، دانانی بناغەی ئاسایشێکی سەقامگیر لەم وڵاتە زۆر گرنگە بۆ ئێمە".\nهاوکات لە کۆنگرە رۆژنامەوانییەکەدا مستەفا کازمی، سەرۆکوەزیرانی عێراق وتی "فەرەنسا هاوکاریی باشی عێراقی کردووە لە ئاوەدانکردنەوەی شارە ڕزگارکراوەکانی دەستی داعش، بۆیە ئاواتەخوازین ئەو وڵاتە هاوکاری عێراق بکات لە بواری وزە بەتایبەتی لە دامەزراندنی وێستگەی ئەتۆمی بۆ بەرهەمهێنانی تەزووی کارەبا".\nکازمی وتیشی "فەرەنسا هاوبەشێکی گرنگی عێراقە لە قەڵاچۆکردنی تیرۆر، بۆیە هەردوولامان کاردەکەین لەپێناو فەراهەمکردنی هاوبەشییەکی ستراتیژی بەتایبەتی لە بەرەنگاربوونەوەی تیرۆریزم".\nسەرۆکوەزیرانی عێراق ئاماژەی بەوەکرد "کار دەکەین بۆ لابردنی ئاستەنگییەکانی بەردەم کارکردنی کۆمپانیا فەرەنسییەکان لە عێراق".\nهەر ئەمڕۆ (چوارشەممە 2ی ئەیلولی 2020) ئیمانوئیل ماکرۆن، سەرۆکی فەرەنسا لە کۆنگرەیەکی ڕۆژنامەوانیی هاوبەشدا لەگەڵ بەرهەم ساڵح، سەرۆککۆماری عێراق، لە بەغدا وتی "عێراق ڕوبەڕوی دەستوەردانی دەرەکی دەبێتەوە، کە دەکرێت لاوازی بکات".\nئاشکراشیکرد "پاریس خوازیارە هەموو پاڵپشتییەک پێشکەش بکات لە پرۆژەی سەروەریی عێراقدا".\nئیمانوێل ماکرۆن لە بەشێکی دیکەی وتەکانیدا وتی "عێراق روبەڕوی ئاڵنگاری سەختی ئابووری و ئاسایش دەبێتەوە، لەکاتێکدا هێشتا شەڕی داعش کۆتایی نەهاتووە".\nدوای سەردانێکی دوو رۆژە بۆ بەیروت، کە دووەم سەردانییەتی لەوەتەی تەقینەوەکەی بەندەری بەیروت ڕویدا لە سەرەتای مانگی ئاب، ماکرۆن بەیانیی ئەمڕۆ گەیشتە بەغدا و لەگەڵ بەرپرسانی باڵای عێراق وسەرۆکی هەرێمی کوردستانیش کۆبووەوە.\nدوای دەستبەكاربوونی مستەفا كازمی وەك سەرۆكوەزیرانی عێراق لە مانگی ئایاری ڕابردوو، ئیمانوێل ماكرۆن یەكەم سەرۆك وڵاتە كە سەردانی بەغدا دەكات.\nناوەڕۆکى کۆبوونەوەى حەلبوسى و بارزانى\n2020.09.06 - 18:57\nناوەڕۆکى کۆنگرە رۆژنامەوانییەکەى وتەبێژى هاوپەیمانى نێودەوڵەتى لە هەولێر [ڤیدیۆ]\n2020.09.06 - 18:22\nعەلى حەمە ساڵح داوایەک لە هاوڕێکانى نەوشیروان مستەفا دەکات ’وەڵامى مەلا بەختیار بدەنەوە’\n2020.09.13 - 20:26\nمستەفا کازمی گەیشتەوە سلێمانی و سەردانەکەی کۆتایی هات\n2020.09.11 - 19:50\nمستەفا کازمی گەیشتە هەڵەبجە\n2020.09.11 - 17:01


بەغدا لەچەقی كێبەركێیەكی توندی ئابووری و هەرێمایەتیدا\nبەم دواییانە بەغدا وەك ڕووگەیەكی پەسەندی ژمارەیەك سەردانی شاندە جیاجیاكان هاتە پێش چاو كە دیاترینیان حەسەن ڕۆحانی و شاندێكی باڵای یاوەری و بەدواشیدا شاندێكی ئابووری و بازرگانی سعودی و پاشان قەتەری بوو. پێش ئەوانیش شا عەبدوڵڵای ئوردن چنگی خۆی لە عێراق گیركرد و رێككەوتنێكی ئابووری دوو قۆڵی لەنێوان حكومەتی وڵاتەكەی و عادل عەبدولمەهدیدا بەدەست هێنا. ئەم وتارە هەوڵێكە بۆ شیكارو خستنەڕووی هەندێ ڕەهەندی ئەو پەیوەندی و پێشهاتە نوێیانە لەسایەی كابینەی نوێ و شڵۆقی عەبدولمەهدیدا دەگوزەرێن كە پاش نزیكەی پێنج مانگ لە سوێند خواردن هێشتا چوار وەزارەتی گرنگی بەبەتاڵی ماوەتەوە.\nرێككەوتنی ئابووری عێراق _ ئوردن\nناوەڕاستی كانونی دووەمی 2019 شا عەبدوڵڵای ئوردن وەك یەكێك لە پایە بەرزترین میوانە عەرەبیەكان لەپاش تێپەڕبوونی 10 ساڵ بەسەر دوا سەردانیدا لەبەغدای پایتەخت بووە میوان. عادل عەبدولمەهدی لەوتاری پێشوازیكردن لەم پادشا هاشمییە باسی لەوەكرد كە هاتنی ناوبراو شایەتییە بۆ ئەوەی كە عێراق قۆناغێكی نوێی دەست پێكردووە. هەر لەو دەمەشدا وەزیرانی دەرەوەی ئەمەریکا و ئێران و فەرەنسا بەرو دوا لە عێراق بوون بۆ تاوتوێكردنی بارودۆخی سوریا و ئاسەواری بڕیای تڕەمپ بۆ كشانەوە لە رۆژهەڵاتی فوڕات. بەڵام لەپاش سەردانەكەی شا عەبدوڵڵا عێراق و ئوردن رێككەوتننامەیەكی ئابووری فرەچەشنیان لەسەر سنوری تڕێبیل ئیمزاكرد كە تا هەنووكە جێگەی مشتومڕو ڕەخنە و گێرمە و كێشەیە و ئەمەش بەدەسكەوتێكی گەورە بۆ شا عەبدوڵڵاو لەهەمان كاتدا یەكەم هەنگاوی گەورەی كابینەكەی عەبدولمەهدیش خوێنرایەوە.\nرێككەوتنە دوو قۆڵییەكە كە دەستپێشخەریی گێڕانەوەی نزیكەی 1400 پارچە ئاسەواری عێراقی لەگەڵدابوو لەلایەن ئوردنەوە، زیاتر چەند خاڵێكی سەرەكیی لەخۆی دەگرێت كە بریتین لە: بەخشینی گومرگیی لەنێوان هەردوو وڵات، دروستكردنی شاری پیشەسازی هاوبەش، هاریكاریی نێوان هێڵە ئاسمانییەكانی هەردوولا، پاكتاوی قەرزو پابەندییە داراییەكان، دابینكردنی وزەی كارەبا بۆ عێراق، لێكۆڵینەوە لە ڕاكێشانی بۆری نەوتی عێراق بۆ عەقەبە، هەناردەی 10 هەزار بەرمیلە نەوتی كەركوك بۆ ئوردن و بەخشینی زۆرێك لەشمەكە ئوردنییەكان لەگومرگ ئەمە جگە لە كردنەوەی پیشانگای بازرگانی و كشتوكاڵی لەسەر خاكی یەكتر.\nئەم رێككەوتنە كە زیندووكردنەوەی پەیوەندییە دێرینەكانی عێراق و ئوردنە ڕوبەڕوی ڕەخنەی زۆر بوەتەوە بەو پێیەی ڕەزامەندی پەڕلەمانی بۆ وەرنەگیراوە، جگە لەوەش زۆرێك پێیان وایە موجامەلەی عەبدولمەهدییە بۆ ئوردن لەسەر حسابی بەرهەمی ناوخۆیی و نیشتمانی عێراقی كە ڕكابەریی شمەكی لەگومرگ بەخشراوی ئوردنی پێ ناكرێت، هەروەها زۆر دەوترێت گەڕانەوەیە بۆ هەمان سەردەمی نەوت بەخشینی سەدام حوسێن بە عەممان بەنرخی كەم و هەرزان، بەڵام تا ئێستا حكومەتی عەبدولمەهدی ئەو رێككەوتنە بەدەسكەوت دەزانێت بەتایبەت لەیەكێك لەخاڵەكانیدا بەخشینی شمەكی هاوردەكراوە بۆ عێراق لەرێگەی بەندەری عەقەبەوە بە رێژەی 75% داشكاندووەو تەنها 25% هێشتووەتەوە، ئەمە جگە لە كردنەوەی عێراق بەڕووی ئوردندا لەكاتێكدا وەها باوە كە ئەم وڵاتە دیل و دەستەمۆی ئابووری ئێرانە.\nسەردانی ڕۆحانی و شاندی باڵای ئێرانی\nهێشتا تەپوتۆزی هەرای رێككەوتنی ئوردن _ عێراق نەنیشتبوەوە سەردانی حەسەن ڕۆحانی و شاندی یاوەری هات بەسەردا كە جگە لەلایەنە سیاسییەكەی ڕەهەندێكی گەورەی ئابووری و بازرگانیی لەخۆ گرتبوو. زۆرێك لە چاودێران ئەم سەردانەی ڕۆحانییان بۆ عێراق بە هاتنی ئێران بۆ عێراق لەدەرگاوە چواند لەجیاتی پەنجەرە بەو پێیەی ئەمجارە لەبری ئێرانی سوپای پاسداران و قاسم سلێمانی و ئێرانی باڵە سەربازییەكان، ئێرانی سەرۆك كۆمارو وەزارەتی دەرەوەو بانكی ناوەندی و وەزارەتە پەیوەندیدارەكانیتر هاتنە عێراق، گوایە ئەمەش دەرگا بۆ پەیوەندیی دوو دەوڵەتی هاوتا دەكاتەوە كە باوەڕ وەهایە لە دوای 2003 لەبەرژەوەندی ئێران باڵانسی تێكچووە. باوەڕی زاڵ وەهایە هەر لەبەر ئەم هۆكارەش ئایەتوڵڵا سیستانی پاش چەندین ساڵ لەكڵۆمدانی دەرگاكەی بەسەر سیاسییە عێراقییەكاندا، كەچی بۆ ڕۆحانی و زەریفی كردەوەو رێگەی دا وێنەی دیدارەكەش لەمیدیادا بڵاو ببێتەوە كە ئەوە هەنگاوێكی كەم وێنەیە بۆ میوانەكانی مەرجەعیەتی نەجەف.\nبەپێی بەیاننامەی هاوبەشی هەردوو حكومەت، بەرەنجامی سەردانەكەی ڕۆحانی كۆمەڵێك رێككەوتن بوو لەبارەی نەوت، بازرگانی، تەندروستی، گواستنەوە، لەگەڵ ئاسانكاریی بۆ ڤیزای بازرگانی و هەڵگرتنی نرخی سەر ڤیزای خەڵك، ئەمە جگە لە دروستكردنی دەروازەی سنوریی نوێ، دروستكردنی شاری پیشەسازیی هاوبەش و گەلێك بواریتری هاوكاریی پزیشكی و پسپۆڕیی لەكەرتەكانی وەبەرهێنان و خزمەتگوزارییەكان و كارە ئەندازەیی و هونەرییەكان لە پرۆسەی بنیاتنانەوەی عێراقی پاش شەڕی داعشدا. بەڵام ڕەخنەی ئەوە لەم دەرەنجامە گیراوە كە بەشی زۆری لەبەرژەوەندیی ئێرانە بەو پێیەی زیارەتكەری ئێرانی چەندین قاتی هی عێراقی زیاترەو ئەوان زیاتر سوودمەندن لە هەڵگرتنی نرخی ڤیزا، هەروەها عێراق دەكاتە بازاڕێكی گەرم بۆ ساغكردنەوەی كاڵاو شمەكی كواڵێتی نزمی ئێرانی، لەمەش گرنگتر ئەو پرسانەی بۆ عێراق بەكەڵكن یەكلایی نەكرانەوە وەك چارەنووسی رێككەوتننامەی جەزائیر (1975) و سنورە ئاوییەكانی شەتولعەرەب، كێشەی بڵاوبونەوەی مادەی هۆشبەر لەعێراق و هاتنی بەلێشاوی لەسنوورەكانی ئێرانەوە، ئەمە جگە لە كێشەی وشككردنی سەرچاوەكانی دیجلە كە زۆرجار ئێرانی پێ تۆمەتبار دەكرێت.\nبەڵام ئەم سەردانەی ڕۆحانی جگە لەڕەهەندە بازرگانی و ئابووریی و میدیاییە گەورەكەی بەدەر نەبوو لەو پێگە نوێیەی كە ئێستا عێراقی تێكەوتووە وەك پانتاییەك بۆ یەكلاییكردنەوەی ململانێكانی نێوان ئەمەریكاو ئێران. ئەمەریکییەکان دەیانەوێت لەعێراقەوە کار بۆ سنوردارکردنی نفوزو پێگەی ئێران بکەن، سوپاکەشیان لەنزیک سنورەکانی ئێرانەوە جێگیر كردووە بۆ دروستکردنی گوشاری زیاتر لەسەر تاران، ئێرانییەکانیش وەک دەلاقەیەک لە عێراق دەڕوانن کە دەکرێت لەرێگەوەیە جگە لەبەرژەوەندیی ئابووریی، کۆنتاکت لەگەڵ دنیای دەرەوە بکەن بەو پێیەی عێراق جمەی دێت لە نوێنەرو لەشکری بیانی و خاوەن سەروەریی تەواوەتیش نییە هەتا تێچوونی نێوانگرییەکەی قورس یان ئاشکراو کات کوژ بێت وەك ئەوەی هەندێ جار لە سەڵتەنەی عوممان ڕوو دەدات.\nئەمەریکا داوای پابەندییەکی بێ سنوری عێراقی دەکات بەگەمارۆکانی سەر ئێرانەوە، دەسەڵاتدارانی تارانیش لەهەوڵدان بەعێراق بڵێن گەمارۆکان لەپێش ئەوان کێشە بۆ عێراق دروست دەکات. ئەمەریکاییەكان جەغتیان كردۆتەوە کە هیچ وڵاتێک نابەخشن لە پابەند نەبوون بەگەمارۆکان، بەڵام عێراق پێداویستییەکانی وزەی کارەباو گازی سروشتی خۆی لەئێرانەوە هاوردە دەکات و لەمیانەی سەردانەكەی ڕوحانیشدا ئەوە ئاشكرا كرا كە بڕیاری فەرمیی عێراق ئەوەیە ئەوان بەشێك نابن لەگەمارۆكانی سەر ئێران و ئەمەش جۆرێك مقۆ مقۆو مشتومڕی دروستكردوە لەبارەی پەرچەكرداری چاوەڕوانكراو یان گریمان كراوی ئەمەریكا دەرهەق بەعێراق و تەنانەت دەوترێت موقتەدا سەدر كە ئێستا لەخەڵوەتگیریدا دەژی لەڕیزی پێشەوەی ئەوانەیە كە تووڕەیە لە لارەسەنگ بوونی پەیوەندیی نێوان هەردوو وڵات بەباری ئێرانداو پلانی ئەوەی هەیە دەنگی ناڕەزایی بەڕووی عەبدولمەهدیدا بەرز بكاتەوەو تەنانەت داوای وازهێنانیشی بكات بەو هۆیەوە.\nلاوازیی عێراق لەسەردانەكەی ڕۆحانیدا لەچەند بوارێكدا دەركەوت، دووجار مەراسیمی پێشوازیی بۆ ڕۆحانی رێكخرا كە هێمایە بۆ شپرزەیی ناوخۆی بەغدا، سەرۆك كۆماری ئێران لەغیابی بەرپرسەكانی عێراقدا چاوی بەسیاسییەكانی عێراق كەوت، لەگەڵ فەرماندەكانی حەشدی شەعبیدا كۆبوویەوە وەك ئەوەی گروپی ئێرانی بن، چاوی بەسەرۆك هۆزەكان كەوت لەكەربەلاو باشوری عێراق و لافیتەكانی پشتی بەفارسی نووسرابوون لەكاتێكدا ئەوان عێراقی و عەرەبن، لەمەش گرنگتر پێش لە مەراسیمی پێشوازی چووە مەزارگەی كازمییە بەتەنهاو وەك خانەخوێ مامەڵەی دەكردو هیچ بەرپرسێكی عێراقی لەگەڵدا نەبوو، هیچ میدیایەكی عێراق دیدارو چاوپێكەوتنی لەگەڵ شاندی ئێرانیدا ئەنجام نەدا تا لەبارەی پرسی بیرە نەوتە هاوبەشەكان و مادەی هۆشبەرو ڕوبارەكان و سنوور پرسیاریان لێ بكات و بەیاننامەی هاوبەشی سەردانەكەش یەكەمجار لەمیدیای فەڕمی ئێرانی بڵاوبوویەوە ئەوجا لەعێراقیش ئاشكرا كرا وەك ئەوەی ئێرانییەكان ئەركی داڕشتنیان گرتبێتە ئەستۆ.\nسەرباری ئەو ڕەخنەو بەدبینییەی لەسەر سەردانەكەی ڕۆحانی لەناوەندی عێراقیدا هەیە، بەڵام زۆرێكیتر پێیی گەشبین بوون بەو پێیەی هاوكات بوو لەگەڵ بەخشینی مەدالیای زولفەقار بە قاسم سولێمانی لەتاران كە عێراقییەكان هیوایان وایە بەمانای كۆتاییهاتنی ئەرك و ڕۆڵی بێت لەعێراق بۆ ئەوەی دەرگا بۆ پەیوەندییەكی دروست لەنێوان هەردوولادا بكاتەوە كە پەیوەندی دەوڵەت و دەوڵەت بێت نەك شۆڕش و حكومەتێكی عێراقی لاواز.\nكێبەركێی سعودی و قەتەرییەكان\nرۆژێك پاش گەڕانەوەی شاندە ئێرانییەكە لە عێراق، شاندێكی وەزاری سعودی كە مۆركێكی بازرگانی و ئابووریی هەبوو لەبەغدا دەركەوتن و لەبەیاننامە فەرمییەكەی وەزارەتی بارزگانی عێراقدا هەر بە "شاندی ئابووری و وەبەرهێنانی سعودی" ناویان برابوو. ئەم شاندە بۆ ئەوە هاتبوونە عێراق كە پاڵێك بەكارنامەی ئەنجومەنی باڵای تەنسیقی عێراقی _ سعودی بنێن كە بەر لەدوو ساڵ و لەسەردەمی عەبادیدا دامەزرا (2017) لەچوارچێوەی پرۆژەی لێك نزیككردنەوەی هەردوو دەوڵەت بەسەرپەرشتی ئەمەریكاییەكان. ئەم سەردانە سعودییە ئەگەرچی بەڕواڵەت بازرگانی و ئابووری بوو بەڵام هەبوونی وەزیری "سەر بەگۆبەن" سامر سەبهان لەناو وەفدەكە دەرگای بۆ زۆر شیكاریتر كردەوە بەتایبەت پاش سەردانی سەرۆكی دەستەی حەشدی شەعبی و هەندێ لەمەرجەعە ئاینییەكانی وەك حسێن سەدر. سەرجەم ئەو شیكاریانەش لەدەوری هەوڵی سعودیە بۆ هێشتنەوەی ڕایەڵەكانی خۆی لەگەڵ عێراقدا دەخولێنەوە سەرباری پەیوەندییە تایبەت و توندوتۆڵەكانی لەگەڵ ئێران چونكە سعودییەكان دەمێكە وازیان لەپاڵپشتی بەرفراوان و ڕاستەوخۆی هێزی سوننەو كێبەركێ لەگەڵ حكومەتی عێراق هێناوەو لەگەڵ هێزە شیعە میانڕەوەكان سەرقاڵی كاركردنن.\nوەك چۆن سەردانی سعودییەكان وەك پەرچەكرداری سەردانی ئێرانییەكان هاتە پێش چاو، هاتنی دەمو دەستی شاندێكی بازرگانیی قەتەرییش بۆ عێراق بەدوای ئەواندا هەر دەكرێت بخرێتە ئەو قاڵبەوە. ئەو شاندە قەتەرییە كە 30 بازرگان و سەرمایەداری لەگەڵدابوو تەنها دوو رۆژ نێوانیان هەبوو لەگەڵ شاندە سعودییەكە و ئەوەی سەیر بوو بەشێوەیەكی كتوپڕ چالاكییەكانی "دیداری ئابووریی _ قەتەری" یان بەبەشداریی ژمارەیەكی بەرچاو لەبازرگانانی هەردوولا ڕاگەیاند لەكاتێكدا دەوترێت دۆحە جگە لەهەندێ كۆمەكی دارایی بۆ ناوچەكانی شەڕ هیچیتری نییە پێشكەشی عێراقی بكات.\nڕاپۆرتە میدیاییەكان باسی ئەوە ئەكەن قەتەرییەكان عەرزی ئەوەیان كردووە بۆ عێراق كە گازی سروشتی بۆ دابین بكەن ئەگەر بڕیاریدا لەئێرانی نەكرێت بەهۆی گەمارۆكانی ئەمەریكاوە، هەندێكیتر دەڵێن بۆ تەواوكاریی رۆڵی ئێران هاتوەو بۆ ئەوەی رێگربن لەوەی سعودیەكان بەمەرامی خۆیان بگەن، بەڵام هاتنی ئەوانیش لەو دەمو دەستەدا بەتەواوەتی عێراقی خستە نێوان چەند جەمسەرێكی ناكۆك و دژەوە كە ئێران _ ئەمەریكا و سعودیە _ قەتەرە، لەدەرەوەی ئەوانیش ئوردن رێككەوتننامەی هەیەو بەمدوایانەش سوری و میسرییەكان داوای مامەڵەو رێككەوتنی هاوشێوەیان كردووە.\nلێكدانەوەكان لەسەر ئەم جموجوڵە بازرگانی و ئابوورییانە هەرچەندە جیاواز بن لەو راستییە كەم ناكەنەوە لەم چەند مانگەی دواییدا عێراق بەشێوەیەكی بێ پێشینە كەوتۆتە چەقی ململانێیەكی ئابووری و هەرێمایەتی گەورەوەوە بووەتە ڕووگەیەكی پەسەندكراوی شاندە عەرەبی و بیانییە جۆراوجۆرەكان، ئەمەش لەكاتێكدایە كە هەرێمی كوردستان بۆ شەش مانگ دەچێت لەناو یەك بازنەی بۆشدا دەخولێتەوە كە دابەشكردنی پۆستەكان و چۆنییەتی پێكهێنانی حكومەتە.


داعش كۆتایی نه‌هاتووه/تەنیا دەوڵەتی عەبدولمەهدی بەرپرس نییە لە کێشەکانی عێراق - Mehr News Agency\n21 sermawezê 2019 - 12:54\nNews Code 29449\nداعش كۆتایی نه‌هاتووه/تەنیا دەوڵەتی عەبدولمەهدی بەرپرس نییە لە کێشەکانی عێراق\nسه‌رۆكی حكوومه‌تی هه‌رێمی كوردستان دەڵێت: دادگەرانە نییە ئەگەر پێیمان وا بێت تەنیا دەوڵەتی عادل عەبدولمەهدی بەرپرسیارە لە هەموو کێشە کەڵەکە بووەکانی دەوڵەتی عێراق.\nبە ڕاپۆرتی ئاژانسی هەواڵی مێهر، مه‌سروور بارزانی ، له میانی (دیداری ئاشتی و ئاسایشی رۆژهه‌ڵاتی ناوه‌ڕاست)دا، كه زانكۆی ئه‌مه‌ریكی - كوردستان له دهۆك به‌ڕێوه‌ی ده‌بات، له دیبه‌یتێكی تایبه‌تدا، ڕوانگه‌ی خۆیانی له‌مه‌ڕ پرسه گرنگ و هه‌ستیاره‌كانی سه‌ر گۆڕه‌پانی سیاسی هەرێمی كوردستان و عێراق و ناوچه‌كه خستە ڕوو.\nمەسروور بارزانی لە وتەکانیدا كێشه و شه‌ڕ و ئاواره‌بوونی خه‌ڵك و كێشه به‌رده‌وامه‌كانی ناوچه‌كه‌وه خسته‌ڕوو. دواتر وه‌ڵامی چه‌ندین پرسیاری تایبه‌ت به هه‌لومه‌رج و بارودۆخی ناوچه‌كه‌ی دایه‌وه، كه له‌لایه‌ن ئاماده‌بووانه‌وه ئاراسته‌ی كران.\nسەرۆکی حکوومەتی هەرێمی کوردستان لە بەشی سەرەتایی قسەکانیدا باسی پەنابەرانی کرد و داوای لە كۆمه‌ڵگه‌ی نێوده‌وڵه‌تی کرد کە بۆ بەخێوکردن و یارمەتی دانی ئاوارە و پەنابەران یارمەتی هەرێمی کوردستان بدەن.\nمەسروور بازرانی هەروەها جەختی کرد کە داعش كۆتایی نه‌هاتووه و وتی: ره‌نگه لێكدانه‌وه‌ی دیكه هه‌بێت. ئه‌مه هزر و ئایدۆلۆژیایه‌كی تایبه‌ته. ئه‌وان كۆنتڕۆڵی ده‌سه‌ڵاتی ناوچه‌كانیان له‌ده‌ست داوه، به‌ڵام داعش وه‌ك هزر و ئایدۆلۆژیا هەر ماوه‌ته‌وه.\nوتیشی: چه‌كداریشیان هه‌یه و هه‌زارانیش له پشتیوانیان له عێراق و سووریا و ناوچه‌كه هه‌یه. بۆ تێكشكاندنی داعش هه‌ڵمه‌ته سه‌ربازییه‌كان ئه‌وه‌نده نین و ده‌بێت رێگری له رێچكه و هۆكاره بنه‌ڕه‌تییه‌كانی سه‌رهه‌ڵدان و دروستبوونی داعش بكرێت. بۆ نموونه، له عێراق و بۆ سووریاش هه‌ر راسته. كاتێك ئاسایش به‌رده‌ست نابێت، تیرۆر گه‌شه ده‌كات.\nزیادیشی کرد کە سه‌ره‌ڕای ئه‌وه‌ش هه‌ندێك هۆكار هه‌ن، ده‌بنه هۆی سه‌رهه‌ڵدانی تیرۆر. بۆ نموونه، شكستی سیاسیی، یان حوكمڕانیی، داڕمانی ئابووریی، هه‌ژاریی و نه‌بوونی دادگه‌ریی هۆكارن و پاڵنه‌رن بۆ دروستبوونی داعش و گرووپ و میلیشیا چه‌كدارییه‌كان.\nسەبارەت بە خۆپیشاندانه‌كانی به‌غداش مەسروور بارزانی رایگەیاند: خۆپیشانده‌ران مافی ئه‌وه‌یان هه‌یه نیگه‌رانیی خۆیان ده‌بڕن. ئێمه پشتیوانیی له داوا ئاشتییانه و ره‌واكانی خۆپیشانده‌ران ده‌كه‌ین. ئه‌وان شیاوی ژیانێكی باشترن. ئه‌وان شیاوی شێوازێكی باشتری ده‌وڵه‌تداری و ده‌رفه‌تی یه‌كسان و دابینكردنی ته‌واوی خزمه‌تگوزارییه‌كانن، كه پێویسته هه‌موو هاووڵاتییه‌ك هه‌یبن. كه ئه‌مانه نین، خه‌ڵك خۆپیشاندان ئه‌نجام ده‌ده‌ن.\nڕاشیگەیاند: هیچ پارتێكی سیاسی ناتوانێت به ناوی ته‌واوی خه‌ڵكه‌وه قسه بكات. خه‌ڵكی ناڕازی هه‌ن، كاتێك پشتیوانیی خه‌ڵك ده‌كه‌ین، هه‌ست ده‌كه‌ین هاوخه‌میانین و پێمان وایه حكوومه‌ت به‌رپرسه له‌وه‌ی گوێیان لێ بگرێت، بۆ ئه‌وه‌ی نیگه‌رانییه‌كانیان له‌به‌ر چاو بگرێت. ته‌نیا قسه‌كردن له‌سه‌ری ئه‌وه ناگه‌یه‌نێت، خه‌ڵك رازی بن، ده‌بێت به هه‌ستیارییه‌وه مامه‌ڵه له‌گه‌ڵ جێگره‌وه‌كان بكرێت. ئه‌جێنداكان چین و چۆن تێكه‌ڵ كراون به داوای خۆپیشانده‌ران.\nوتیشی: حكوومه‌تی ئێستا و سه‌رۆك وه‌زیرانی ئێستای عێراق، به تاكه به‌رپرس و ئیداره‌ی رووداوه‌كانی عێراق نازانین. ئێمه ئه‌و كێشانه‌مان له پازده شازده ساڵی رابردوودا تێبینی كردووه.\nئەوەشی وت کە پێمان وایه كه‌ڵه‌كه‌بوونی ئه‌و كێشانه‌یه كه زیادبوون و ئێستا خه‌ڵك باسی ده‌كه‌ن و حكوومه‌تی ئێستا به به‌رپرسیار ده‌زانن. پێم وا نییه ئه‌مه دادگه‌رانه بێت، ته‌نیا كابینه‌ی ئێستا به به‌رپرسیار بزانین.\nجەختیشی کرد کە پێویسته حكوومه‌ت ده‌رفه‌تێكی هاوسه‌نگی پێ بدرێت، بۆ ئه‌وه‌ی به ئه‌ندازه‌ی ئه‌وه‌ی هه‌ر حكوومه‌تێك پێویستییه‌تی بۆ ئه‌نجامدانی چاكسازی، پشتیوانیی بكرێت. ئه‌و ده‌رفه‌ته ئه‌گه‌ر درا، ده‌بێت واده‌یه‌كی پێ بدرێت بۆ هه‌ڵسه‌نگاندن و ئه‌نجامدانی چاكسازی له‌و ماوه‌یه‌دا. خوازیاریشم ره‌وشه‌كه باشتر بێت.


هەواڵ / کوردستان :: 15/02/2018 :: 355 جار بینراوە\nتاگ :: حکومەت دۆخی کەرکوک دانوستاندن\nنوێنەرایەتی حکومەتی هەرێمی کوردستان لە فەرەنسادا رایده‌گه‌یه‌نێت دۆمینیک ماس، کونسوڵی گشتی فەرەنسا لە شاری هەولێر باسی لە گرنگی هاتنی وەزیری دەرەوەی فەرەنسا بۆ هەولێر کردووە و سوپاسی فەرەنسای گەیاندوە بە گەلی کورد و پێشمەرگە.\nلەراگەیاندراوێكدا نوێنەرایەتی حکومەتی هەرێمی کوردستان لە فەرەنسادا، کە دوێنێ چوارشەممە ١٤ شوبات بڵاوکردۆته‌وه، تیاداهاتووە، دۆمنیک ماس رایگه‌یاندوه کە فەرەنسا بە ئاشکرا بە نێچیرڤان بارزانی سەرۆک وەزیرانی هەرێمی کوردستان و قوباد تالەبانی وتووە، کە فەرەنسا دۆستەکانی بەتەنیا جێناهێڵێت" .\nباسى له‌وه‌شكردوه كه فەرەنسا بەردەوام دەبێت لە هاندانی هەولێر و بەغدا بۆئەوەی لە رێگەی دیالۆگ و گفتوگۆ کێشەکانی نێوانیان چارەسە بکەن، چونکە ئاشتەوایی نەتەوەیی لە عێراق بۆ فەرەنسا زۆر گرنگە.\nباسى له‌وه‌شكردوه کە لە سەرەتای شەڕی داعشەوە فەرەنسا هاوکاری سەربازی و ماددی مرۆیی پێشکەشی هەرێمی کوردستان و عێراقی کردووە و لەوچوارچێوەیەشدا تا ئێستا فەرەنسا 70 ملیۆن یۆرۆی لە هاوکارییەکانی لە گشت بوارەکاندا خه‌رجكردوه".\nلەکۆتایی راگەیاندراوەکەدا، ئەوە رونکراوەتەوە، کونسوڵی گشتی فەرەنسا لە هەولێر داخستنی فڕۆکەخانەکانی بە کاریگەری نەرێنی لەسەر هاوڵاتیانی هەرێمی کوردستان ناوبردوە، بۆیە بۆ ئێمە گرنگە بەغدا فڕۆکەخانەکان بکاتەوە".\nرۆژی ١٢ شوبات وەزیری دەرەوەی فەرەنسا دواى بینى حه‌یده‌ر عه‌بادى له به‌غدا، سەردانی هەرێمی کوردستانی کردوو، له‌گه‌ڵ سه‌رۆكى حكومه‌ت و جێگره‌كه‌ى كۆبۆوه.


کەژەکە: ٤ی نیسان ڕۆژی ژیانەوەی ڕاستینەی ژنە - RojNews\nکەژەکە: ٤ی نیسان ڕۆژی ژیانەوەی ڕاستینەی ژنە\nکەژەکە، دەڵێت، ٤ی نیسان ڕۆژی ژیانەوەی ڕاستینەی ژنە، بۆیە پێویستە هەموو شوێنێکی کوردستان بکەینە شەقامی ئازادیی و بەرخۆدان.\nئەمڕۆ کۆما ژنێن کوردستان(کەژەکە)، ڕاگەیەندراوێکی سەبارەت بە ساڵڕۆژی لە دایکبوونی عەبدوڵا ئۆجالان، ڕێبەری پارتی کرێکارانی کوردستان(پەکەکە) بڵاوکردەوە.\nلە ڕاگەیەندراوەکەدا هاتووە: ٤/ نیسان ڕۆژی ژیانەوەی ڕاستینەی ژن و ژیانەوەی ئەو ژنانەیە کە بۆ گەیشتن بە ئازادیی ڕوویان لە چیاکان کردووە و لە دژی زوڵم ستەم شەڕیان دەستپێکردوە، ئەوانەی لە گوند و شارەکان ڕوویان لە چیاکان کردووە و دەچنە سەر شەقامەکان و هاواری ئازادیی دێننە سەر زمان، هەر بەو جۆش و خرۆشی سەرهڵدانەوە سڵاو لەم ڕۆژە دەکەین.\nهەروەها، هاتووە: لەبەرچاوی هەموو دونیا ئێمە پارادیگما و نرخی ئازادییمان دەستپێکردووە و دەیپارێزین، ئەم فەلسەفەیە بووەتە پارادیگمایەکی جیهانیی و هێڵێکی ئازادیی، هەر بۆیە وەڵامێکە بۆ تەواوی داگیرکارییەکانی دەوڵەتی فاشیست و هەرچی بێتە پێشمان ئێمە بەرپەرچی دەدەینەوە.\nکەژەکە لە بەردەوامیی ڕاگەیەندراوەکەیدا، نووسیوێتی:"لە ٥ی نیسانی ٢٠١٥وە ئێمە ئاگادار ڕەوشی تەندروستی و ژیانی ڕێبەرمان نین و ئاگاداربوون لە بارودۆخی ئەو بنەمایەکی ژیانییە بۆ ئێمە، بە بەردەوامیی پیلانگێڕییەکی گەورە لە سەر ڕێبەر ئاپۆ بەڕێوە دەچێت و ئەشکەنجەدانێکی لە سەرخۆش پەیڕەودەکرێت، بۆیە ئێمە بە تێکۆشانی سەردەم ئەو سیستەمی پیلانگێڕییە تێکدەشکێنین و دەڵێین ئازادیی تۆ ئازادیی ئێمەیە و ژیانت ژیانمانە".\nلە کۆتاییشدا کەژەکە بانگەوازیی لە گەلی کورد و بەتایبەتی ژنان و گەنجان دەکات، کە لە دژی فاشیزم و قڕکردن بڕژێنە سەر شەقامەکان و دەڵێت: پێویستە هەموو شوێنێکی کوردستان بکەینە شەقامی ئازادیی و بەرخۆدان.\nعەبدوڵا ئۆجالان، ڕێبەری پارتی کرێکارانی کوردستان (پەکەکە)، ڕۆژی ٤ی نیسانی ساڵی ١٩٤٨ لە گوندی ئامارای سەربە شارۆچکەی خەلفەتی شاری ڕوحا لە دایکبووە. و سبەینێ ساڵیادی لەدایکبوونیەتی.


زایینی: ٠٤-٠٧-٢٠١٥ - هەتاوی: ١٣٩٤/٠٤/١٣ - ١٧:٤١ تاران\nکوردستان میدیا: بنەماڵەی سامان نەسیم، زیندانیی سیاسیی کورد چاوەڕوانی جاوپێکەوتن لەگەڵ رۆڵەکەیانن.\nبەپێی راپۆرتی ماڵپەڕی کوردستان میدیا، چارەنووسی سامان نەسیم زیندانیی سیاسیی کورد کە چەند مانگە لە ناڕوونی دایە بەپێی وتەی " خالدی" پارێزەری سامان نەسیم، حوکمی لەسێدارەدانی ئەو زیندانیە سیاسییە لەلایەن دیوانی باڵای وڵاتەوە گۆڕانی بەسەردا هاتووە.\nموختار نەسیم برای سامان نەسیم بە کەماڵ حوسێنی، چالاکی مافی مرۆڤی کوردی راگەیاندووە: "خالدی" بە بنەماڵەی سامان نەسیمی وتووە کە حوکمی لەسێدارەدانی کوڕەکەیان هەڵوەشاوەتەوە و ئەوان دەتوانن رۆژی شەممە رێکەوتی ١٣ی پووشپەڕی ١٣٩٤ی هەتاوی، لەگەڵ سامان نەسیم چاوپێکەوتنیان هەبێت.\nبرای ئەو زیندانییە سیاسییە کوردە رایگەیاندووە کە لە چۆنیەتی مەلاقات لەگەڵ سامان نەسیم و شوێنی راگرتنی هیچ زانیارییەکیان لەبەردەستدا نییە.\nموختار نەسیم وتوویەتی: لە کۆتایی رێبەندانی ساڵی رابردوودا کە سامانیان لەگەڵ هاوبەندییەکانی لە زیندانی ئورمیە جیا کردووەتەوە ئێمە هیچ هەواڵێکمان لەسەر نەبووە و بەدواداچوونی بەردەوامی ئێمە بێ ئاکام ماوەتەوە، بەڵام ماوەی ١٠ رۆژ پێش ئێستا لەرێگەی پاریزەری نوێی سامانەوە ئاگادار کراینەوە کە حوکمی لەسێدارەدانی ناوبراو لەلایەن دیوانی باڵای وڵاتەوە هەڵوەشاوەتەوە و توانیویەتی سامان ببینێت.\nبرای ئەو زیندانییە سیاسییە لە پێوەندیی لەگەڵ وتەی پاریزەری پێشووی سامان نەسیم "عەزیز موژدەهی" رایگەیاندووە: "پاریزەری پێشووی براکەم کە لە رۆژانی رابردوودا سەردانی ناوەندە قەزاییەکانی رێژیمی لە ئورمیە کردبوو و چاوی بە دوایین دۆخی پەروەندەی سامان نەسیم کەتبوو بۆی دەرکەوتبوو کە بەرگەی گواستنەوەی سامان نەسیم بۆ پزیشکی دادوەریی لەسەر دۆسییەکەیەتی یاسایی و بڕیار بوو لە ماوەی رۆژانی داهاتوودا سامان نەسیم بۆ حوکمی "حجر"ی پزیشکی دادوەریی بگوازرێتەوە.\nپێشتریش زۆربەی حیزب و لایەنە سیاسییە و هەواڵدەرییە مافە مرۆڤییەکان بە بێ هەبوونی هیچ بەڵگەیەک، هەواڵی لەسێدارەدانی سامان نەسیم و چەند زیندانیی سیاسیی دیکەی کوردییان بڵاو کردبوویەوە.\nسامان نەسیم لە دایکبووی ساڵی ١٣٧٣ و خەڵکی شاری مەریوانە.\nناوبراو لە پووشپەڕی ١٣٩٠ و لەکاتێکدا کە ١٧ ساڵ تەمەنی بوو لە سنووری سەردەشت دەستگیر کرا و بۆ ماوەی دوو مانگ لە گرتنگەی حیفازەت ئیتلاعاتی سپای پاسداران لە ئورمیەدا بوو و پاش لێدان و ئەشکەنجەیەکی زۆر بۆ زیندانی مەهاباد راگوێزرا.\nئەم هاووڵاتییە کوردە لەئەنجامدا بە تۆمەتی "موحاربە لە رێگەی ئەندامەتی لە یەکێک لە حیزبەکانی ئۆپۆزیسیۆنی رێژیمی ئێران" لەلایەن دادگای ئینقلابی مەهابادەوە حوکمی لەسێدارەدانی بەسەردا سەپا و ئەو حوکمە لەلایەن دادگای پێداچوونەوی ئورمیە و لقی ٣٢ی دیوانی بەرزی وڵات، وەک خۆی پشتڕاست کرایەوە.\n"سامان نەسیم" لە زیندانیانی زیندانی ئورمیە بوو کە لەگەڵ ٢٩ زیندانیی سیاسیی دیکە، لە رێکەوتی ٢٩ی خەزەڵوەری ساڵی ١٣٩٣ی هەتاوی، لە ناڕەزایەتی دەربڕین بە جیاکردنەوەی بەندی زیندانییانی سیاسی، دەستیان دایە مانگرتن و ئەو مانگرتنە پاش ٣٣ رۆژ کۆتایی پێهات.\nبەرپرسانی زیندان لە کاتی مانگرتن لە خواردن و پاش کۆتایی مانگرتنەکە، زۆر جار هەڕەشەی گواستنەوە بۆ شوێنی نادیار و جێبەجێ کردنی حوکمی لەسێدارەدانیان لە زیندانیان کردبوو.\nسامان نەسیم، رێکەوتی ٣٠ رێبەندانی ١٣٩٣ی هەتاوی، وێڕای ٥ زیندانیی سیاسیی کوردی مەحکووم بە ئێعدام بە ناوەکانی "یوونس ئاقایان، حەبیبوڵڵا ئەفشاری، عەلی ئەفشاری، سیروان نژاوی و ئیبراهیم عیساپوور، لەلایەن بەرپرسانی زیندانەوە بۆ ژووری تاکەکەسیی زیندانی ئورمیە راگوێزران و دواتر هەواڵی لەسێدارەدانی عەلی و حەبیبوڵڵا ئەفشاری بڵاو کرایەوە بەڵام هیچ زانیارییەک لە چارەنووسی زیندانییانی سیاسی دیکە بڵاو نەبووەوە.


ڕاستیەکان وەک خۆی !….هەرێز ڕۆژیار – Denegkan\nڕاستیەکان وەک خۆی !….هەرێز ڕۆژیار\nbydengekan\tMay 3, 2013\tئەدەب\nمانگی دوانزەی ساڵی رابردوو ، بە سەردانێک بۆ لای هاوڕێیان سەردانی شاری هەولێر خۆشەویستیم کرد هەڵبەتە لەوێ چەند هاوڕێیەکی تازەم ناسی کە شایەنی ناسین بوون ، رۆژی ١٨/١٢/٢٠١٢ لە چایخانەی مەچکۆ. بۆ یەکەم جار بە دیداری هاوڕێم “غەمگین بۆڵی “گەشتم من پێشتر ئەوم ناسی بوو لە ڕێگەی بەرهەمەکانیەوە ، بەڵام لە نزیکەوە بە خودی خۆی نەگەشتبووم پاش دانیشتنێک ٢٥ خولەکی من و غەمگین باسگەلێکی زۆرمان کردەووە هەم لەبارەی رەوشی ئەدەبی ئەمڕۆ و هەم باسی تەکنەلۆجیا و دوورکەوتنەوەی خود لە شتگەلە رووحانیەکان . دانیشتینی من و غەمگین تەنیا ٢٥ خولەکی خایەند . لەماوەی ئەم ٢٥ خولەکەدا من باسی دەقی (( ستیانەکەت )) ی (( حەمە کاکەرەشم )) کرد بۆ غەمگین تەنیا باسی دەقەکەم بۆ کرد و بە فۆرمێکی نوێم بینی لە دەقەکانی حەمە کاکە رەش هەڵبەتە باسکردنی من لەبارەی ئەم دەقەوە بۆ غەمگین تەنیا ئەوەندە بوو کە ئەم دەقە جیاوازیەکی زۆر زۆری هەیە لە هەموو رووەکانی لە دەقی (( من و خۆم))ی هەمان شاعیر .\nلێرەوە هەموو شت دەست پێدەکات ، پاش گەرانەوەم بۆ سلێمانی دوای چەند هەفتەیەک لێک تێنەگەشتنێک لە نێوان هەردوو شاعیر (( حەمە کاکە رەش و غەمگین بۆڵی )) دروست بوو ، هەڵبەتە ئەم لێک تێنەگەشتنە گەورە بوو. منیش کەوتمە نێوان ئەم معادلەیەوە بەڵام بە لایەنێکی خراپ ئەوەی خراپی من بوو لەم بارەدا ئەوە بوو تای تەرازووەکەم بەلای (( کاکە حەمە )) شکاندەوە کێشەکە لەسەر دێرێکی هاوبەشی نێوان (( کاکە حەمە و غەمگین )) بوو ئەویش ئەم دێرە بوو (( دڵم تەنگە وەکو ستیانەکەت )) هەڵبەتە من پێشتر ئەم دێرەم لە شیعرەکەی کاکە حەمە بینی بوو وام هەستکرد غەمگین ئەم دێرەی لەو بردووە. بەڵام دوای خوێندنەوەی خۆم بۆ دەقەکانی غەمگین و زیاتر وورد بوونەوە لەم بابەتە هەستم کرد ئەم دێرە تەنیا خەیاڵ ئاوێزانێکە لە نێوان هەردوو شاعیر هیچ پەیوەندی نیە بەوەی کە ئەم لەئەوی بردووە یان ئەو لە ئەمی بردووە ، پاش ئەوەی کە من لە چەند شوێنێک ئەوەم بیستەوە کە گوایە من دەقەکەم بۆ غەمگین خوێندۆتەوە لە جایخانەی مەچکۆ ئەم بابەتە هیچ ئەسڵ و ئەساسێکی نیە دانیشتینی من و غەمگین تەنیا ٢٥ خولەک بوو . پاشان من وەکو ئەرکێکی ئەخلاقی خۆم لەلایەن (( حەمە کاکە رەش))ەوە ، ئاگادار کرابوو کە ئەم دەقە با ئامانەت بێت لات هەتا بڵاوی دەکەمەوە بۆ کەسی نەنێریت وە بۆ کەسیشی نەخوێنیتەوە . ناردنی ئەو دەقە لەلایەن (( حەمە کاکەرەش))ەوە ، بۆ ئەوەبوو کە بزانێت. ئایا لەم دەقەدا توانیوەتی بازێک بدات لە من و خۆم ؟ ئایا ئەم دەقە لە رووی فۆڕم و ناوەڕۆکەوە لە چ ئاستێکدایە ؟ بۆیە تکایە با راستییەکان وەکو خۆی ببینین من ئەم روونکردنەوەیەم تەنیا بۆ ئەوەیە، کە غەمگین گوێ لە وشەیەکی ئەو دەقە نەبووە لە لایەن منەوە بۆی خوێندرابێتەوە، چونکە کاتەکەی من و غەمگین زۆر کەم بوو تا من دەقی بۆ بخوێنمەوە، هەروەها غەمگین بە هیچ جۆرێک ئەم دێرەی لە حەمە کاکە ڕەشەوە نەبردووە، بەڵکو من لەو ساتەدا کەوتمە هەڵەیەکی زۆر کوشندە کە تای تەرازووی لایەکیانم گرت و نەمتوانی بە شێوەیەکی دروست مامەڵە لەگەڵ کێشەکە بکەم .\nPrevious برژێمه كام په‌نجه‌ره‌وه ..كاتێ هاتم؟\nNext ریاڵمەدریید و کۆیلەیەتیی


حزبوڵای عێراق وەڵامی موقتەدا سەدری دایەوە\nدوای وتەکانی موقتەدا سەدر، ڕێبەری ڕەوتی سەدر، سەبارەت بە گروپە میلیشیاکان و دورخستنەوەیان لە کاروباری سیاسیدا، وتەبێژی کەتائیب ی حزبوڵا ڕایگەیاند، “پێویستە سەرەتا هێزەکانی سەدر چەک دابنێن”.\nئەبوعەلی عەسکەری وتەبێژی رەسمی کەتیبەکانی حزبوڵا، وێڕای پێشوازی لەو داواکارییەکەی سەدر، ڕایگەیاند: “پێویستە سەرەتا هێزەکانی سەر بە سەدر چەکەکانیان دابنێن، دواتر داوای چەکداماڵینی هێزەکانی تر بکرێت”.\nلەسەر ناڕەزایەتیەکانیان بەرامبەر بە ئەنجامەکانی هەڵبژاردنیش وتەبێژەکەی کەتیبەکانی حزبوڵا ئاشکرایکرد، “نابێت چاوپۆشی له دزینی ئه‌و هه‌موو ده‌نگه‌ی ده‌نگده‌ران بکرێت، چونكه ئه‌گه‌ر ئه‌وه بكرێت كه‌واته دیموکراسی له عێراقدا ناچەسپێنرێت”.\nدوێنێ موقتەدا سەدر هۆشداریدا لە دواخستنی پێكهێنانی حكومەت و جەختیكردەوە ڕەوتی سەدر حكومەتی زۆرینەی سیاسی پێكدەهێنێت، یان دەبێت بە ئۆپۆزسیۆن.\nلە كۆنگرە ڕۆژنامەوانییەكەیدا سەرۆكی ڕەوتی سەدر وتی، “دەبێت حەشدی شەعبی لە كاروباری سیاسیدا بەكارنەهێنرێت و گروپە میلیشیاكان هەڵبوەشێندرێنەوە و حەشدی شەعبی لە ئەندامە لادەر و دەرچووەكان پاكتاوبكرێت”.\nبۆچی دوو مێروولە كە بەیەكدەگەن سەردەنێن بەسەری یەكترییەوە؟\nئەنجومەنی ئاسایشی هەرێم گەشتی ئاسمانی بە ئازادی ئەژماردەکات\nئەنجومەنی ئاسایشی هەرێمی کوردستان، لەبارەی کۆچی هاوڵاتییانەوە ڕاگەیەندراوێکی بڵاوکردەوە و دەڵێت، “هەرێم ئازادیی زۆری تێدایە و ئەگەر ئازادی…\nهێزی كۆماندۆی كوردستان ڕوونكردنەوەی هەیە\nهێزەكانی كۆماندۆ هەواڵی “چەند پەیجێكی سێبەر” بەدرۆدەخاتەوە، گوایە لە خۆپیشاندانەكانی ئەمڕۆی خوێندكاراندا خراونەتە حاڵەتی ئامادەباشییەوە، كۆماندۆ هەواڵەكە ڕەتدەكاتەوە…\nدابەشكردنی موچە “لەسەدا سەد” لەم هەفتەیەدا دەستپێدەكات، هاوكات بەغداد پشكی چ مانگێك بۆ هەرێم بنێرێت، دەبێت حكومەتی هەرێمیش…


گوركه‌كانی سه‌ر شه‌قام: له زۆربه‌ی هونه‌رمه‌نده‌كان جه‌ماوه‌رمان زیاتره و وه‌ك ئه‌وانیش منه‌ت له‌سه‌ر كه‌س ناكه‌ین ... راپۆرتی: زانا دڵشاد دزه‌یی\nWritten by Administrator\tMonday, 19 December 2011 07:54\nئه‌وان ته‌نیا حه‌وت كه‌سن و گروپی گورگه‌كانی سه‌ر شه‌قامیان پێكهێناوه، كه گروپێكی راپه، سه‌رۆك گروپه‌كه ده‌ڵی جه‌ماوه‌رێكی ئێجگار زۆرمان هه‌یه و "ئه‌گه‌ر له‌به‌ر داب و نه‌ریت نه‌بوایه، نیوه‌ی گه‌نجی كورد ده‌ستیان به راپ ده‌كرد، چونكه گه‌نجانی ئه‌مڕۆ حه‌ز به راپ و ستایلی ئینگلیزی ده‌كه‌ن".\nكۆتایی ساڵی 2007 چه‌ند گه‌نجێك له هه‌ولێر گروپێكی راپیان به‌ناوی "گورگه‌كانی سه‌ر شه‌قام" دامه‌زراند، سه‌ره‌تا 12 گه‌نج بوون، به‌ڵام چه‌ندینجار زیاد و كه‌می كردووه، هه‌روه‌ها جارێك گروپه‌كه شكستی هێناوه، ئه‌وه به قسه‌ی هه‌ڤاڵ، كه ئێستا سه‌رۆك گروپه‌كه‌یه و ده‌ڵێت "دوای شكسته‌كه، من بوومه سه‌رۆكی گروپ و جارێكی به‌هێزم كرده‌وه و كۆنسێرت و راپی زۆرمان دروستكرد، شانسێكی دیكه‌مان وه‌رگرته‌وه". ئێستا ئه‌وان ته‌نیا حه‌وت كه‌سن "هه‌ڤاڵ، نوره، هه‌ردی، زانا، هێرش، محه‌مه‌د، شێروان".\nساڵی 2009 كاتێك به‌شداریان له‌به‌رنامه‌ی من جیاوازم كرد له كه‌ناڵی زاگرۆس، ده‌رفه‌تی ناوبانگ ده‌ركردنیان زیاتر بوو، كه تاوه‌كو قۆناخی كۆتایی به‌رنامه‌كه ده‌رچوون و پله‌ی سێیه‌میان به‌ده‌ستهێنا، هه‌ڤاڵ ده‌ڵێ "سی ملیۆن دینارمان برده‌وه و له‌نێو خۆمان دابه‌شمان كرد".\nهه‌ڤاڵ باس له‌وه ده‌كات، زۆربه‌ی تێكسته‌كان ئه‌و ده‌ینووسێت، به‌ڵام میوزیكی راپه‌كانیان له بیانییه‌وه وه‌رده‌گرن، به‌تایبه‌ت راپه كۆرییه‌كان، "ئه‌گه‌ر دانسی جوان و ئاسان هه‌بوو، كه بتوانین به‌باشی ته‌قلیدی بكه‌ینه‌وه و له كوردستان نه‌بینراو بێت، ئێمه وه‌ریده‌گرین، خۆشمان له دانس دا شتی نوی ده‌كه‌ین، هه‌روه‌ها شێوازی راپی بیبۆ كاریگه‌ری له‌سه‌ر راپه‌كانمان هه‌یه".\nهه‌ردی، ته‌مه‌ن 19 ساڵ، یه‌ك له گورگه‌كانی سه‌ر شه‌قامه، ئاره‌زووی ئه‌و راپ و دانسه، خه‌ون به‌وه ده‌بینێ گروپه‌كه‌یان هه‌نگاوی گه‌وره بنێ، به‌ڵام ده‌ڵێت "كه‌س هاوكاری ئێمه ناكات و جێگایه‌كمان نییه تێیدا كۆبینه‌وه و پرۆڤه بكه‌ن، له شوێنی وا پرۆڤه‌ی دانسم كردووه راپم له‌به‌رچاو كه‌وتووه، ویستوومه واز بێنم، به‌ڵام هه‌ر خۆشم ده‌ڵێم نا به‌به‌رده‌وام بوونی ئێمه پێشده‌كه‌وین". هه‌ردی ئاماژه‌ی به‌وه‌شدا هیچكام له‌وان بۆ پاره په‌یداكردن راپ ناكه‌ن، "به‌ڵام ئه‌گه‌ر لایه‌نێك هاوكاریمان بكات زیاتر پێشده‌كه‌ووین".\nبیبۆی محه‌مه‌د، گورگێكی دیكه‌ی گروپه‌كه‌یه، پێی وایه له‌به‌رئه‌وه‌ی سه‌ر به هیچ ده‌زگا و سه‌رنته‌رێك نین، جێگایه‌كی دیاریكراویان نییه، ئه‌و ده‌ڵێت "له‌هه‌ر شوێنێك مه‌جال هه‌بێ پڕۆڤه‌ی تێدا ده‌كه‌ین".\nهه‌ڤاڵ سه‌رۆك گروپه‌كه‌یه و ده‌ڵێت "له كۆنسێرته‌كانمان داوای پاره ناكه‌ین، به‌س هاوكاریمان بكه‌ن له‌دابینكردنی هۆڵ و ئاماده‌كارییه‌كان". وه‌ك خۆیان باسی ده‌كه‌ن، له‌به‌ر نه‌بوونی هاوكاری، راپه‌كانیان به لاپتۆپ تۆمار ده‌كه‌ن، هه‌ڤاڵ ده‌ڵێت "له‌به‌رئه‌وه‌ی هه‌موو ئه‌ندامه‌كان قوتابین، پاره‌ی زۆربه‌ی خه‌رجییه‌كان هه‌ر خۆی ده‌یدات".\nله‌چه‌ند ساڵی رابردوو چه‌ندان گروپی راپ له كوردستان دروست بوون و رۆژ له‌دوای رۆژ له‌زیاد بووندان، به‌ڵام زۆربه‌ی هونه‌رمه‌ندان راپ ره‌تده‌كه‌نه‌وه و به "ستایلی بێگانه" وه‌سفی ده‌كه‌ن و ده‌ڵێن "هی كورد نییه". له‌چه‌ند هه‌فته‌ی رابردووشدا مه‌لا مه‌زهه‌ر له شاری له‌به‌رنامه‌یه‌كی ته‌له‌فزیۆنیدا هێرشی تووندی كرده سه‌ر گروپی گورگه‌كانی سه‌ر شه‌قام و دوعایكرد له‌ناو بچن و له وتاره‌كه‌یدا گوتی "پێشتر پیاوچاكی وه‌ك مه‌وله‌ی و هونه‌رێكی جوان و پاك هه‌بوو، ئێستاش گورگه‌كانی سه‌ر شه‌قام دروستبووینه، خوا له‌ناوتان ببات".\nله‌وباره‌یه‌وه سه‌رۆكی گورگه‌كانی سه‌ر شه‌قام ده‌ڵێت "مه‌لا مه‌زهه‌ر له‌روانگه‌ی دینی ئیسلامه‌وه قسه ده‌كات، به‌ڵام دینی ئیسلام داوامان لێَده‌كات دوعای خراپ له‌كه‌س نه‌كه‌ین، كه‌چی مه‌لا مه‌زهه‌ر دوعای خراپی له‌ئێمه كرد و خۆشی گوناهبار كرد". هه‌ڤاڵ ده‌ڵی مه‌لا مه‌زهه‌ر جگه‌ره ده‌كێشی، كه له‌دینی ئیسلام جگه‌ره‌كێشان گوناهه ده‌پرسی "ئه‌ی بۆچی مه‌لا مه‌زهه‌ر باسی گوناهی ئێمه ده‌كات و باسی گوناحی خۆیشی ناكات؟".\nنوره ئه‌ندامێكی سوحبه‌تجی گروپه‌كه‌یه و ئه‌ویش له‌سه‌ر ئه‌و ره‌خنانه‌ی كه له‌لایه‌ن له‌هه‌ندی هونه‌رمه‌ندان ره‌خنه له‌گروپه‌كانی راپ ده‌گیری گوتی "له‌زۆربه‌ی هونه‌رمه‌نده‌كانی كوردستان جه‌ماوه‌رمان زیاتره، ئه‌وه‌شی كردوومانه هه‌موو تواناكانی ئێمه نییه، هێشتا ئه‌وه هیچ نییه، چونكه هه‌موو شتێك له‌سه‌ر گیرڤانی خۆمانه". هه‌ڤاڵ كاتێك باسی جه‌ماوه‌ری خۆیان ده‌كات، ئاماژه به‌وه ده‌دات، زۆرترین جه‌ماوه‌ری ئه‌وان له كۆلێژ و قوتابخانه‌كانن "له‌به‌رئه‌وه زۆرترین كۆنسێرته‌كانمان له كۆلێژ و قوتابخانه‌كان ئه‌نجام داوه، خه‌ڵكێكی زۆر ئێمه‌یان خۆشده‌وێت، له‌گه‌ڵ خه‌ڵك تێكه‌ڵین و په‌یوه‌ندی هاوڕێتیمان دروستكردووه، دێنه لامان وێنه‌مان له‌گه‌ڵ ده‌گرن و داده‌نیشین و چایش ده‌خۆینه‌وه". ئه‌و به‌بی دوو دڵی ئه‌وه‌ش ده‌ڵێت "ئه‌گه‌ر له‌به‌ر قسه‌ی خه‌ڵك و داخراوی كۆمه‌ڵگه و دابونه‌ریت نه‌بووایه، نیوه‌ی گه‌نجی ده‌بوونه ده‌بوونه راپه‌ر، چونكه گه‌نجی زۆر هه‌یه حه‌ز ده‌كه‌ن به‌شداریمان له‌گه‌ڵ بكه‌ن، به‌ڵام له‌ترسی قسه‌ی خه‌ڵك ناوێرن". سه‌رۆك گروپه‌كه‌ش ده‌ڵێت "هه‌ر له‌به‌ر ئه‌وه‌ش ئه‌ندامی كچ وه‌رناگرین، یه‌كه‌م له‌ترسی كێشه‌ی كۆمه‌ڵایه‌تی، دووه‌م فێربوونی برێكدانس بۆ كچ قورستره، خۆمان ئه‌ركمان قورسه، ئه‌گه‌رنا چه‌ند كچێك داوایان كرد له‌گه‌ڵمان راپ بكه‌ن، به‌ڵام وه‌ك گوتم وه‌رمان نه‌گرتووه".\nنوره، ئه‌ندامێكی دیكه‌یدانه و ئاماژه بۆ ئه‌وه ده‌كات، گروپه‌كانی راپ له‌كوردستان مونافه‌سه‌یه‌كی زۆری یه‌كتر ده‌كه‌ن بۆ شكاندن و دژایه‌تیكردنی ئه‌ویتر، گوتی "هه‌ر لایه‌ك هه‌وڵده‌دات ئه‌وی تر لاواز بكات، به‌ڵام كه‌س ناتوانی شان له‌شانی ئێمه بدات، كاری خۆمان ده‌كه‌ین و دژایه‌تی كه‌س ناكه‌ین". نوره له قسه‌كانی به‌رده‌وام بوو گوتیشی "ئه‌و دژایه‌تیكردنه هه‌م ئاستی راپ له‌كوردستان دێنێته خواره‌وه، هه‌میش راپ به‌دیوێكی ناشرین به‌خه‌ڵك نیشان ده‌كه‌ن، كه به راپ جنێو به یه‌كتری ده‌ده‌ن".\nرۆژی 25ی ئه‌م مانگه له به‌رده‌ره‌ش كۆنسێرتێك ئه‌نجام بده‌ن، كه جگه له خۆیان چه‌ند گروپێكی دیكه‌ی راپ به‌شدار ده‌بن، كه رێكخراوێك به‌م كاره هه‌ڵساوه، نوره ده‌ڵێت "ئێمه شه‌ش راپ پێشكه‌ش ده‌كه‌ین، كه راپه‌كان باس له خۆشه‌ویستی، بێزاری و ته‌نیایی، خۆكوشتن ده‌كه‌ن". ئاماژه‌ی به‌وه‌شدا له‌به‌رنامه‌یاندایه، كه سه‌نته‌رێك راپه‌كانیان به‌شێوه‌ی ئه‌لبووم چاپ و بڵاوبكاته‌وه، "كه نزیكه‌ی 30 راپ و سی كلیپمان هه‌یه، جگه له كۆنسێرته‌كانمان".


شیلان شێخ جەعفەر:ئیرادە هەیە كە چاكسازی لە وەزارەتی پێشمەرگەدا بكرێت 2018-01-15\nشیلان شێخ جەعفەر دەڵێ" پاشكەوتكردنی مووچەی هێزەكانی پێشمەرگە بۆ ئێمە و حكوومەتی هەرێم بڕیارێكی قورس و ناچاری بووە". بەگوتەی سەرۆكی لیژنەی كاروباری پێشمەرگە و شەهیدان و قوربانیانی جینۆساید و زیندانیانی سیاسی "پاشكەوتكردنەكە قۆناغێكی كاتییە". لە دیمانەیەكیدا لەگەڵ (خەبات) ناوبراو ئاماژە بۆ ئەوە دەكات بەهۆی داخستنی فڕۆكەخانەكانەوە پێشمەرگە بریندارەكان ناتوانن بچنە دەرەوەی وڵات و چارەسەر وەربگرن.\nشیلان شێخ جەعفەر دەشڵێت" بەشێك لە بریندارەكان باری تەندروستیان خراپە". سەبارەت بە بندیوارەكانیش گوتی" زۆربەی بندیوارەكانی وەزارەتی پێشمەرگە پاسەوانن، ئەوەی دەوام نەكات دەبێت مووچەكەی رابگیرێت". \nپاشكەوتكردنی مووچەی هێزەكانی پێشمەرگە بڕیارێكی ناچاری بوو\nشیلان شێخ جەعفەر دەڵێ: سەرەتا بڕیاربوو لە 20%ی مووچە لە پێشمەرگەیەكی بێ پلە پاشەكەوت بكرێت كە مووچەكەی 510 هەزار دینارە، بەڵام دوای هەوڵ و ماندوبوونێكی زۆری لیژنەكەمان و سەرۆكی فراكسیۆنی پارتی رێژەی پاشەكەوت كەم كرایەوە بۆ 5% تا 50%. دەشڵێت: ئێمە دەمانویست بە هیچ شێوەیەك پاشەكەوت لە مووچەی پێشمەرگەدا نەكرێت بەتایبەت بێ پلەكان. \nسەرۆكی لیژنەی كاروباری پێشمەرگە لە پەڕلەمانی كوردستان گوتیشی: پاشەكەوتكردنە بۆ ئێمە و حكوومەتی هەرێمیش بڕیارێكی قورس بوو، بەڵام بەهۆی كەمبوونەوەی داهات پاش رووداوەكانی 16ی ئۆكتۆبەر بەناچاری بڕیارێكی لەو شێوەیە درا. گوتیشی: ئەو چاكسازیانەی كە حكوومەت بۆ پەڕلەمانی ناردووەو خوێندنەوەی یەكەمی بۆ كراوەو ئاڕاستەی لیژنە تایبەتەكان و لیژنەی پێشمەرگە كراوە كاریگەری لەسەر زیادكردنی داهات دەبێت. \nسەبارەت بە كاتی كۆتایهاتنی بڕیاری پاشەكەوتی مووچەی هێزەكانی پێشمەرگە؟ شیلان شێخ جەعفەر گوتی: ناتوانین ئەو كاتە دیاری بكەین كە پاشكەوت هەڵدەگیرێت، بەڵام بەدڵنیایەوە قۆناغێكی كاتییە و وەكو لیژنە ئەركە لەسەر شانمان بەرگری لە پێشمەرگە بكەین وەكو چۆن ئەوان لە سەنگەرەكان بەرگری لە ئێمە دەكەن. حكوومەتی ئەمریكا لە پاش دەستپێكردنی شەڕی داعش رەزامەندی دەربڕی لەسەر دابینكردنی 450 ملیۆن دۆلار بۆ هێزەكانی پێشمەرگە، كە مانگە بڕێك لەو پارەیە بۆ مووچەی 36 هەزار پێشمەرگە خەرج دەكرا، بەڵام ئێستا ئەو بڕە پارەیە وەستاوە، لەو بارەیەوە سەرۆكی لیژنەی كاروباری پێشمەرگە لە پەڕلەمانی كوردستان گوتی: حكوومەتی هەرێم لەگەڵ ئەمریكا لە گفتوگۆكردن دایە تا ئەو 450 ملیۆن دۆلارە بگەڕێنێتەوە و هاوكارییەكە بەردەوامی هەبێت. \nچاكسازی لە وەزارەتی پێشمەرگە\nبەوتەی شیلان شێخ جەعفەر ئیرادە هەیە كە چاكسازی لە وەزارەتی پێشمەرگە بكرێت. دەڵێ: ئێستا وەزارەتی پێشمەرگە كار لەسەر ئەو پڕۆژە چاكسازییە دەكەن كە هاوپەیمانان پێشتر ئاڕاستەیان كردوون و خۆی لە 70 مادەدا دەبینێتەوە. ئاماژەی بۆ ئەوەشكرد ئێستا وەزارەتی پێشمەرگە خەریكی جێبەجێكردنی مادەكانن و لەو چوارچێوەیەشدا بەڕێوەبەرایەتی چاكسازی دروستكراوە. هەروەها گوتیشی: داوامان لە وەزارەتی پێشمەرگە كردووە كە ئەگەر بیانەوێت چاكسازی بكەین پێویستە نوێنەری لیژنەكەمان لە كۆبوونەوەكاندا بەشدار بێت. سەرۆكی لیژنەی كاروباری پێشمەرگە لە پەڕلەمانی كوردستان دەشڵێت: بەچاودێریكردن و بەشداری ئێمە لە چاكسازییەكان دەبینە چونكە پردی پەیوەندی نێوان هێزەكانی پێشمەرگە و حكوومەتی هەرێم و دەتوانین خزمەتی زیاتر بكەین و هاوكاری یەكتر بین. ئەوەشی گوت: بە وەزیری پێشمەرگەیان بەوەكالەت وتووە پێویستە مووچە و ئەرك و واجباتی هێزەكانی پێشمەرگە رێكبخرێتەوە. \nدەوام ناكات دەبێت مووچەكەی رابگیرێت\nلەوەڵامی ئەو پرسیارەی چارەنووسی بندیوارەكانی وەزارەتی پێشمەرگە بەكوێ دەگات؟ سەرۆكی لیژنەی كاروباری پێشمەرگەی پەڕلەمانی كوردستان گوتی: دەبێت بە سیستەم بندیوارەكانی وەزارەتی پێشمەرگە رێكبخەین، ئەوەی دەوام ناكات مووچەكەی رابگیرێت. گوتیشی: زۆربەی بندیوارەكان پاسەوانن، دەبێت بەپێی پێویست پاسەوان دابنرێت. بەپێی ئامارەكان زیاتر لە 60 پێشمەرگەی برینداری شەڕی داعش ئامادەن تا لە دەرەوەی وڵات چارەسەر بكرێن. شیلان شێخ جەعفەر دەڵێ: بەهۆی داخستنی فڕۆكەخانەكانەوە پێشمەرگە بریندارەكان ناتوانن بچنە دەرەوەی وڵات و چارەسەر وەربگرن. گوتیشی: بەشێك لە بریندارەكان باری تەندروستیان خراپە و پێویستیان بە چارەسەری خێرا هەیە.


Mewda Media | هۆکارەکانی بەرزبوونەوەی دۆلاری ئەمەریکی بەرانبەر بە\nهۆکارەکانی بەرزبوونەوەی دۆلاری ئەمەریکی بەرانبەر بە دیناری عیراق ئاشکرا دەکرێت\nئەمڕۆ نرخی دۆلار لە بەرانبەر دیناری عیراقی بەشێوەیەکی بەرچاو بەرزبووەوە بە جۆرێک نرخی 100 دۆلاری ئەمەریکی بە 125 هەزار و 250 دینار بوو، وتەبێژی بازاڕی دراوەکەی شاری سلێمانیش رایدەگەیەنێت هۆکاری بەرزبوونەوەی نرخی دۆلاری ئەمەریکی بەرانبەر بە دیناری عیراقی بۆ چەند هۆکارێک دەگەڕێتەوە.\nجەبار گۆران، وتەبێژی بازاڕی دراوەکەی شاری سلێمانی بە مەودا میدیای راگەیاند "هۆکاری بەرزبوونەوەی نرخی دۆلاری ئەمەریکی بەرانبەر بە دیناری عیراقی بۆ چەند هۆکارێک دەگەڕێتەوە".\nلەبارەی هۆکارەکانەوە ئاماژەی بەوەکرد "یەکێک لە هۆکارەکان بۆ کورتهێنانی بودجە دەگەڕێتەوە لە بانکی ناوەندی عیراق، هەروەها هۆکاری ئەو کورتهێنانەی بودجەی عیراق دابەزینی نرخی نەوتە، چونکە عیراق یەکێکە لەو وڵاتانەی لە 90% پشت بە داهاتی نەوت دەبەستێت".\nئەوەشی خستەڕوو "هۆکارێکی دیکەش بۆ ئەوە دەگەڕێتەوە کە بانکی ناوەندی لە چەند مانگی داهاتوودا قەرزێکی کرد لە بەشێک لە بانکەکان کە نزیکەی 15 ترلیۆن دینار بوو ئەمەش کاریگەری لەسەر نەختینەی بانکی ناوەندی دروست دەکات، هەروەها یەکێکی دیکە لە هۆکارەکان ئەوەیە کاتێک وڵاتێک رووبەڕووی قەیران دەبێتەوە پەنا دەبنە بەر دابەزینی بەهای دراوەکەیان لە بەرانبەر دراوی بیانیدا، بۆ ئەوەی هەندێک لەو کورتهێنانەکەی پڕ بکاتەوە، بۆیە پێدەچێت ئەمە پلانێکی حکومەتی عیراق و بانکی ناوەندی بێت".\nسەبارەت بەوەی پێشبینی دەکرێت تا ماوەیی چەندێک نرخی دۆلار بە رانبەر بە دیناری عیراقی بە بەرزی بمێنێتەوە ناوبراو وتی "ئەگەر ئەمە پلانی حکومەتی عیراقی خۆی بێت، بۆ ئەوەی بەهای پارەکەی دابەزێنێت بۆ پڕکردنەوەی کورتهێنانی بودجە و دابینکردنی مووچەی فەرمانبەران دەشێت ئەم دابەزینی بەهای دینارە لە بەرانبەر دۆلاری ئەمەریکدا بەردەوام بێت".


یەكەمین وۆرك شۆپی نێودەوڵەتی بۆ زانستی پزیشكی وەرزشی لە زانكۆی سلێمانی بەڕێوەچوو\nبە چاودێری پرۆفیسۆری یاریدەدەر د. رەزا حەسەن سەرۆكی زانكۆی سلێمانی، راگرایەتی كۆلێجی پەروەردەی وەرزش یەكەمین وۆرك شۆپی نێودەوڵەتی بۆ (زانستی پزیشكی وەرزشی) بە بەشداری پسپۆڕی دەرەكی و ناوخۆیی سازكرد، كە ماوەی سێ رۆژ دەخایەنێت، لە 31-3 بۆ 2-4 ی 2018 بەردەوام دەبێت.\nهەر لەو بارەیەوە د. دیاری محەمەد راگری كۆلێجی پەروەردەی وەرزشی لە زاكۆی سلێمانی رایگەیاند: ئەمە یەكەم وۆك شۆپی نێودەوڵەتییە كە كۆلێجی پەروەردەی وەرزشی زانكۆی سلێمانی ئەنجامدەدرێت كە لەسەر پێكانە وەرزشییەكانە (اصابات ریاضية) كە لە لایەن مامۆستایەكی پسپۆڕ لە بوارەكەدا وانەكان دەوترێنەوە، لە زانكۆی مەنسورەی وڵاتی میسرەوە بانگهێشتی زانكۆ كراوە.\nراشیگەیاند: وانەكان زۆربەیان لەسەر پێكانە وەرزشییەكان و خۆپاراستن لێیان پێش روودانیان، هەروەها لەكاتی روودانی هەر پێكانێكی وەرزشی چی بكرێت بۆ ئەوەی زیانەكان لەسەر جەستەی وەرزشوان كەمبێت و زوو چاكبێتەوە.\nهەروەها وتی: لە راستیدا ئەمە بابەتێكی زۆر پێویستە بۆ تاكی وەرزشوان، چونكە هەمیشە ئەگەری رووبەڕووبوونەوەی بە پێكان هەیە، بەتایبەت تریش بۆ كۆلێجی وەرزشی كە دەتوانین ئەو وانانە سودی لێوەربگرین بۆ خوێندكارەكانمان و سەرجەم وەرزشوانەكان بۆ پاراستنیان و چاسەرەكردنیان لە پێكانە وەرزشییەكان.\nوتیشی: سەرەتای بیرۆكەی وۆرك شۆپەكە لە لایەن كۆلێجەوە ئامادەكرا، دوای ئەوەی لەگەڵ پرۆفیسۆری یاریدەدەر د. رەزا حەسەن حسێن سەرۆكی زانكۆ پرۆژەكەمان تاوتوێكرد، خۆشبەختانە بەرێزیان، زۆریان پێخۆشبوو بە سنگێكی فراوانەوە پێشوازیان لە پرۆژەكە كردو پاڵپشتی و هاوكاری زۆریان كردین .\nئاماژەی بەوەشدا، ئەوە زۆر دڵخۆشكەرە بۆ ئێمە كە هەر لەیەكەم رۆژی وۆرك شۆپەكەوە نزیكەی 120 كەس لە ناوەڕاست و باشوری عیراقەوە هاتوون و بەشداری وۆرك شۆپەكەیان كردوە.


ڕێکخراوی تەندروستی جیهانی - Mehr News Agency\nئەگەری بەرهەم هاتنی ڤایرۆسی کۆرۆنا لەلایەن مرۆڤەوە ڕەت کرایەوە\nکارناسانی تەندروستی جیهانی کە سەفەری ڤۆهانی چینیان کردووە؛ لە یەکەم ڕاپۆرتی خۆیان لە سەرجاوەی ڤایرۆسی کۆرۆنا، ئەو ئەگەرەیان کە کۆڤێد 19 لە تاقیگە چێ کرابێت، ڕەت کردوە.\nسەرۆکی بانکی ناوەندی:\nئێران پارەی کڕینی ڤاکسێنی کۆرۆنای داوەتە ڕێکخراوی تەندروستی جیهانی\nسەرۆکی گشتی بانکی ناوەندی ڕایگەیاند: پارەی پێشەکیی بۆ کڕینی 16.8 ملیۆن دۆز ڤاکسینی کۆواکس خرایە حەسێبی ڕێکخراوی تەندروستی جیهانی.\nڕێکخراوی جیهانی تەندروستی:\nسەخڵەتە وڵاتان بتوانن کۆرۆنا بنەبڕ بکەن\nبەرپرسانی ڕێکخراوی جیهانی تەندروستی ڕایانگەیاند کە زۆر سەخڵەتە وڵاتان جاری بتوانن ڤایرۆسی کۆرۆنا بنەبڕ بکەن.\nبە هۆی تەشەنەی کۆرۆنا؛\nڕێکخراوی تەندروستی جیهانی داوای کرد حەجی ئەمساڵ ئەنجام نەدرێت\nڕێکخراوی تەندروستی جیهانی لە دانوستانی لە گەڵ عەرەبستان بۆ دواخرانی ڕێوڕەسمی زیارەتی حەج هەواڵی دا و جەختی کرد کە لە ئەگەری بەڕێوەچوونی ئەو ڕێوڕەسمە، پێویستە لە ژێر چاوەدێریی ئەو ڕێکخراوە ئەنجام بدرێت.\nئەمریکا لە ڕەوتی بەرەنگار بوونەوەی کۆرۆنا کێشە بۆ ئێران دروست دەکات\nوتەبێژی وەزارەتی دەرەوە لە تویتێکدا نووسی: سەرەڕای پێداویستی بە هەبوونی یەکگرتوویی لە بەرانبەر نەخۆشی گشت گیری کۆرۆنا، ئەمریکا درێژە دەداتە دروست کردنی کێشە و لەمپەر لە سەر ئەو رێگایە.\nوتەبێژی ڕێکخراوی تەندروستی جیهانی:\nکاردانەوەی ئێران بە هەڕەشەی ئەمریکا لە ڕێکخراوی تەندروستی جیهان\nسەید عەباس مووسەوی وتی: ئەمریکا لە سەردەمی بەرەنگاربوونەوەی بەڵایەکی گەورە هاوئاهەنگی کەری تەندروستی جیهانیی سزا دا.\nڕێکخراوی توندروستی جیهانی:\nقوربانیانی کۆرۆنا لە جیهاندا گەیشتە ١٠٨٨٥٢ کەس\nڕێکخراوی توندروستی جیهانی ڕایگەیاند کە ڕێژەی قوربانیانی ڤایرۆسی کۆرۆنا لە جیهاندا بۆ ١٠٨ هەزار و ٨٥٢ کەس بەرز بۆوە.\n(WHO) ڕوو لە ترامپ:\nئێستە کاتی هەڕەشە کردن نییە\nڕێکخراوی تەندروستی جیهانی (WHO) وێرای کاردانەوە بە هەڕەشەکانی ترامپ لە دژی ئەو ڕێکخراوە، ڕایگەیاند کە ئیستا لە هەلومەرجی تەشەنەسەندنی کۆرۆنا، کاتی داخستنی یارمەتیگەلی دارایی نییە.\nڕێژەی تووشبوونی کۆرۆنا لە ئێران دابەزیوە\nبەڕێوەبەری ناوچەیی ئۆپەراسیۆنی نائاسایی ڕێکخراوی تەندروستی جیهانی جەختی کرد کە لە سای بەرزبوونەوەی هەنگاوە کۆنتڕۆڵگەرانەکانی ئێران، ڕێژەی تووشبووان کۆرۆنا دابەزیوە.\nڕێکخراوی جیهانی تەندروستی ڕایگەیاند:\n٦٠ دەرزی کۆرۆنا لە قۆناغی ئامادەکردن/٢ دەرزی لە قۆناغی دووهەم\nڕێکخراوی جیهانی تەندروستی ڕایگەیاند کە دوو دەرزی دەرمانی ڤایرۆسی کۆرۆنا گەیشتووتە قۆناغی تاقی کردنەوە لە سەر مرۆڤ.\nقەیرانی پزیشکی لە کوردستانی سووریا\nبەرپرسانی ئیداری و پزیشکی ناوچەی خۆسەری باکووری سووریا بۆ بەرەنگاربوونەوەی نەخۆشی کۆرۆنا داوای یارمەتی پزیشکیان لە کۆمەڵگای نێودەوڵەتی کرد.\nدوای ماوەیەک شاردنەوەی ڕاستییەکان؛\nبەرزبوونەوەی مەترسیداری تووشبووانی کۆرۆنا لە تورکیا/ مەرگی ٧٥ کەس\nبەرپرسانی تورکیا ڕایانگەیاند کە ڕێژەی تووشبووانی کۆرۆنا لەو وڵاتە گەیشتۆتە ٣٦٢٩ کەس و ٧٥ کەسیش بە هۆی ئەو نەخۆشینەوە گیانیان لە دەست داوە.\nسەبارەت بە کۆرۆنا;\nتەندروستی جیهانی هەواڵی مەترسیەکی گەورە دەدات\nڕێکخراوی تەندروستی جیهانی ڕۆژی دووشەممە نیسبەت بە خێرایی زۆری بڵاو بوونەوەی کۆرۆنا لە سەرانسەری جیهان هۆشداریی دا.\nبەرپرسی ڕێکخراوی تەندروستی جیهانی:\nئەمریکا هەندێک گەمارۆی لە سەر ئێران لابرد\nبەرپرسی ڕێکخراوی تەندروستی جیهانی ڕایگەیاند کە لە ڕەتوی گفتگۆکان لە گەڵ لایەنی ئەمریکی، واشنتۆن لە گەڵ ڕاگیرانی هەندێک گەمارۆ لە سەر ئێران ڕێککەوت.\nرێکخراوی جیهانی تەندروستی:\nیەکەم حاڵەتی کۆرۆنا لە ئێران ٣٠ ڕێبەندان دەرکەوت\nسەرۆکی لێژنەی نێردراوی ڕێکخراوی جیهانی تەندروستی بۆ ئێران وتی: یەکەم حاڵەتی ڤایرۆسی کۆرۆنا لە ئێران، ١٩ ی فێڤریە( ٣٠ ی ڕێبەندان) دەرکەوت.\nزیاتر لە ۹۲ هەزار کەس لە جیهان تووشی ڤایرووسی کۆرۆنا بوونه\nزیاتر لە ٩٢ هەزار کەس لە ئاستی جیهان گیرۆدەی ڤایرووسی کۆرۆنا بوونە، کە لەو ڕیژەیە ٨٠ هەزار کەسیان خەڵکی وڵاتی "چین"ن.\nبۆ ئەو یارمەتیانەی ناردوویەتە ئێران;\nزەریف سپاسی ڕێکخراوی جیهانی تەندروستی کرد\nوەزیری دەرەوەی ئێران سپاسی ڕێکخراوی جیهانی تەندروستی و وڵاتانی دۆستی کرد کە سەرەڕای تیرۆریزمی ئابووری ئەمریکا لە ڕووبەڕوونەوەی کۆرۆنا یارمەتی ئێرانیان دا.\nڕێکخراوەی تەندروستی جیهانی:\nپاگەندەی" شاردنەوە" ی ئاماری تووشبوانی کۆرۆنا لە ئێران درۆیە\nسەرۆکی تەندروستی جیهانی ڕایگەیاند: هیچ بەڵگەیەک لە سەر شاردنەوەی بڵاو بوونەوەی کۆرۆنا لە ئێران بوونی نییە.


سه‌رۆكایه‌تى په‌رله‌مانى كوردستان سه‌ردانى وه‌زاره‌تى دارایى و ئابووریان كرد\nده‌سته‌ى سه‌رۆكایه‌تى په‌رله‌مانى كوردستان سه‌ردانى وه‌زاره‌تى دارایى و ئابووری حكومه‌تى هه‌رێمی كوردستانیان كرد و له كۆبوونه‌وه‌یه‌ك باس له هه‌ماهه‌نگى نێوان په‌رله‌مان و وه‌زاره‌تى دارایى و ئابوورى و پڕۆژه‌ى چاكسازى خانه‌نشین و پاشكه‌وتى مووچه كرا.\nئه‌مڕۆ یه‌ك شه‌ممه 28/1/2018، جه‌عفه‌ر ئێمینكى، جێگرى سه‌رۆكى په‌رله‌مان كوردستان و بێگه‌رد تاڵه‌بانى، سكرتێرى په‌رله‌مان به سه‌رۆكایه‌تى شاندێك سه‌ردانى وه‌زاره‌تى دارایى و ئابووری حكومه‌تى هه‌رێمیان كرد و له‌لایه‌ن رێباز حه‌ملان، وه‌زیرى دارایى و ئابوورى و رابه‌ر سدیق، بریكارى وه‌زاره‌تى دارایى و ئابوورى به وه‌كاله‌ت پێشوازیه‌كى گه‌رمیان لێكرا.\nله‌سه‌ره‌تاى كۆبوونه‌وه‌كه جێگرى سه‌رۆكى په‌رله‌مان باسى له ئامانجى سه‌ردانه‌كه‌یان كرد و وتى، به پێویستمان زانى كه سه‌ردانى وه‌زاره‌تى دارایى و ئابوورى بكه‌ین و بۆ پشتیوانى و هه‌ماهه‌نگى نێوانمان و ده‌ستخۆشى كرد له ئاماده‌كردنىئه‌و پڕۆژه چاكسازیه هاوبه‌شه‌ى په‌رله‌مان و حكومه‌ت كه ئاراسته‌ى په‌رله‌مان كراوه.\nلایخۆشیه‌وه رێباز حه‌ملان، وه‌زیرى دارایى و ئابوورى سه‌ردانى له‌و جۆره‌ى به‌گرنگ زانى و پێشى وابوو كه گرنگه هه‌ماهه‌نگى له‌نێوان ده‌سه‌ڵاتى یاسادانان و جێبه‌جێكردن هه‌بێت و بۆ ئه‌وه‌ى به هه‌موان كار بكه‌ین بۆ باشتركردنى ژیانى خه‌ڵك و تێپه‌ڕاندنى ئه‌و قه‌یرانه دارایه.\nوه‌زیرى دارایى و ئابوورى وتیشى، ئه‌و پڕۆژه چاكسازیه‌ى ئاراسته‌ى په‌رله‌مان كراوه یه‌كسانى كۆمه‌ڵایه‌تى دروست ده‌كات و بڕه پاره‌یه‌كى باشیش بۆ خه‌زێنه‌ى گشتى ده‌گه‌ڕێنێته‌وه و به‌مه‌ش كاریگه‌رى ده‌بێت له‌سه‌ر دابه‌شكردنى مووچه و باشتركردنى ژیانى مووچه‌خۆران.\nله به‌شێكى ترى كۆبوونه‌وه‌كه باس له په‌یوه‌ندیه‌كانى نێوان هه‌ولێر و به‌غدا كرا و بۆ چاره‌سه‌ركردنى ئه‌و كێشانه‌ى له نێوانیان دروست بوه و بۆ ئه‌مه‌ش وه‌زیرى دارایى و ئابوورى وتیى، له كۆبوونه‌وه‌كانى سه‌رۆكى ئه‌نجوومه‌نى وه‌زیرانى عێراق و هه‌رێم و لیژنه هاوبه‌شه‌كان لێكتێگه‌یشتن وبه‌ره‌و پێشچوون هه‌بوه.


کۆدی هەواڵ: 4825\nڕێکەوتی بڵاوکردنەوە: 11:30 - 2022/01/24\nبەشی تورکیا- دادگایێکی تورکیا فەرمانی کردوە که رۆژنامەنووس و شرۆڤەکاری دیاری وڵاته‌که زیندانی بکرێت و ئەوەش بە تۆمەتی سووکایەتی کردن بە سه‌رۆک کۆماری وڵاته‌که.\nبەپێی هەواڵی کوردپرێس، ئاژانسی رۆیته‌رز به‌پشت به‌ستن به سی ئێن ئێن تورک بڵاویکرده‌وه، کاتژمێر 2:00ی بەیانیی رۆژی شه‌ممه پۆلیس رۆژنامەنووسی دیاری تورکی "سەدیف کاباس" دەستبەسەرکردوە و سەرەتا بردوویانە بۆ بنکەی سەرەکی پۆلیسی ئیستانبوڵ و دواتر گواستراوەتەوە بۆ دادگای سەرەکی شارەکە، دادگاکەش فەرمانی کردووە دەستگیر بکرێت.\nئه‌و رۆژنامه‌نووسه گوایە سووکایەتی کردووه به ره‌جه‌ب ته‌یب ئه‌ردۆغان لەڕێگه‌ی پەندێکەوە کە باس لە کۆشک دەکات و لە کەناڵێکی ئۆپۆزسیۆن و هەژمارە تایبەتیەکەی خۆشییەوە لە توویتەر بڵاویکردوه‌تەوە، ئەمەش بووە هۆی ئەوەی بەرپرسانی حکوومەتی تورکیا سەرکۆنەی بکەن.\nفەهرەتین ئاڵتون، سەرۆکی بەڕێوبەرایەتی پەیوەندییەکانی تورکیا لە تویتەر نوسیویەتی، "سەربەرزیی ئۆفیسی سەرۆکایەتی سەربەرزیی وڵاتەکەمانە، سەرکۆنەی سووکایەتیەکان دژی سەرۆک و ئۆفیسەکەی دەکەم".\nلایخۆیه‌وه مەردان یەناردەگی، بەڕێوبەری سەرنوسەری کەناڵی تێلێ 1، هەمان ئەو کەناڵەی کە کاباس پەندەکەی تیادا وت، بە توندی ڕەخنەی لە دەستگیرکردنی کاباس گرت و وتی: "دەستگیرکردنی لە 2:00ی بەیانیدا لەسەر پەندێک جێی قبووڵ کردن نیە، ئەم کارە هەوڵێکە بۆ تۆقاندنی رۆژنامەنووسان و راگەیاندن و کۆمەڵگەش".\nلە مانگی 10ی ساڵی ڕابردودا دادگای باڵای ئەورووپا بۆ مافەکانی مرۆڤ داوای لە تورکیا کرد یاساکە بگۆڕێت، ئەوەش دوای ئەوەی رایگەیاند، دەستگیرکردنی کەسێک بەو یاسایە پێشێل کردنی ئازادی رادەربڕینی کەسەکەیە.\nلە ماوەی حەوت ساڵی رابردوودا چەندین کەس بەهۆی سووکایەتی کردن بە ئەردۆغانەوە سزای زیندانییان بەسەردا سەپێندراوە.\nتورکیائەردۆغانسووکایەتیسەرۆک کۆمارڕۆیتەرزسی ئین ئینسەدەف کاباسصدف کاباس


پیلانەکەیان سەری گرت\nڤیدیۆگۆڵ : بارسێلۆنا 2 جیرۆنا 2\nلەلایەن کارۆخ ڕواندزی لە 2017/01/12 تۆپ, کوردستان, وتار\nهەموو شتێک یەکلایی بۆوە، لەلایەک کشانەوەی هەولێر بووە فەرمی، لەلایەکی دیکە، کۆچی یاریزانانی هەولێر بۆ یانەکانی باشوور و ناوەڕاستی عێراق کەوتە واری جێبەجێکردنەوە، ئەمەیش لەوەی یەکەم ئەستەمترە، گەیشتن بە دۆخی ئێستەیش لە ماوەی رابردوو پیلانێکی داڕێژراوو بوو، لە ساڵی رابردووەوە ئامادەکاری بۆ کراوە، ئەو پیلانەیش ئەمڕۆ سەری گرت و ئامانج لێی لاوازکردنی زیاتری پێگەی وەرزشە لە کوردستان، کەواتە ئەوەی ئەوان کاریان بۆ کرد هاتە دی و لەچەندان لایەوە لێی سوودمەندبوون و، لەم خاڵانەی خوارەوە زیاتر روونی دەکەمەوە:\n۱ـ هەوڵدان بۆ لاواز کردنی پێگەو سەنگی یانەی هەولێر بەقۆستنەوەی داڕمانی باری دارایی یانەکە و سوود وەرگرتن لە نالەباری پەیوەندییەکان نێوان هەرێم و بەغدا.\n۲ـ بەهۆی بوونی پارەیەکی زۆر، یانەکانی باشوور و ناوەڕاستی عێراق هەڵسان بە پەڵکێشکردنی یاریزانانی یانەکە، ئەمەیش لە وەرزی رابردووەوە کاری پێکرا، نموونەیش، هەردی سیامەند و کۆسرەت بایز و میران خەسرۆ.\n۳ـ لەکاتی یارییەکانی یانەی هەولێر لە بەغداد و شارەکانی دیکە، یانەکە بەبەردەوامی هەڕەشەی لێکراوە و بەڵکوو یاریزانان بەبەردەوامی مەترسی لەسەر ژیانیان هەبووە.\n٤ـ لەم وەرزەدا، بارودۆخی یانەی هەولێر وێرانتر بوو، نە یاریزانی سوپەر و پیشەگەری راستەقینە، نە راهێنەری بەئەزموون، ، نە بارودۆخێکی دارایی گونجاوو، ئەمانە کاریگەری ڕاستەوخۆی لەسەر یانەکە کرد و بەو رۆژەی ئێستای گەیاند.\n٥ـ رووداوەکانی یارییەکەی نەجەف و هەولێر و درووشمەکانی هاندەرانی نەجەف دژی کورد وکوردستان، خاڵی وەچەرخانی ڕووداوەکان بوو و ئاراستەکانی بەرەو کشانەوەی یانەی قەڵاو منارە برد، بەمەیش ئامانجی ناحەزانی یانەکەی پێکاند.\n٦ـ هەموو ئەمانەی سەرەوە، دەرئەنجام هەولێر کشانەوەی خۆی لە خولەکە راگەیاند، کە ئەمەیان ئامانجێکی تری ئەوان بوو.\n۷ـ سیاسەتی پەڵکێشکردنی یاریزانانی یانەکە لەلایەن یانەکانی عێراقەوە پەرەی سەند وهەر دوای بڕیاری کشانەوەی هەولێر، چوار یاریزانی یانه‌کە په‌یوه‌ندییان به‌یانه‌ی نه‌وتی ناوه‌راست كرد و چەند یاریزانێکی دیکەیش لە جێهێشتی یانەکە نزیکن.\n٨ـ (گولەی بەزەیی) ئەوەیە، کە یانەی هەولێر بەهۆی کشانەوەی لە خولی نایابی عێراق، بەپێی یاسای لێژنەی پێشبرکێکان لە یەکێتی تۆپی پێی عێراق یانەکە بۆ خولی یانە پلە یەکەکانی عێراق دادەبەزێندرێت، بەمەیش یانەکانی باشوور و ناوەڕاستی عێراق بە نەهاتنیان بۆ یاریگەی فەڕەنسۆ هەریری دڵخۆش دەبن،لەهەمانکاتدا،رکابەریکردنی یانەیەکی وەک هەولێریان لەکۆڵ دەبێتەوە.\nلەهەموو ئەوانە کارەساتتر، بەرهەمی خولی نایابی کوردستان بە فیڕۆدەچێت و ئەو یاریزانانەی کە دەرچووی ئەم خولەن، سوودەکەی بۆ یانەکانی دیکەی عێراق دەبێت و ئەوەی ئیدارەی یانەکەیش کە پێشووتر دەستیخستبوو، کورد گۆتەنی (ئاو ئاو چوو ).\nکەواتە، یانەیەک خاوەنی مێژووێکی پڕشنگدار بێت، چوار ناسناوی خولەکەی هەبێت، دوو جاریش پلەی دووەمی جامی یەکێتی یانەکانی ئاسیای دەستخستبێت و لەسەر ئاستی ئاسیاش خاوەن پێگەیەکی بەهێز بێت، ئەمە حاڵییەتی، وەرزی داهاتوو دوور لە گەورەکان و لەخولی یانە پلە یەکەکان یاری دەکات لە ئەگەری بڕیاری دابەزاندنی لە لایەن یەکێتی تۆپی پێی عێراق، بەمەیش ناونیشانی ( حاڵم بەحاڵت نەبێت هەولێر ) باشترین پێناسەیە بۆ ئەو یانەیەی تا چەند ساڵێک لەمەو بەر لەسەر ئاستی عیراق، نمووونەی یانەیەکی پڕۆفیشناڵ بوو.\nبابەتی پێشووبەوێنە ..لەسەر ئەنجامدانی سزای لە سێدارەدان لە نێو یاریگاکان ئێران ڕووبەڕووی سزا دەبێتەوە\nبابەتی دواتر مۆرینیۆ لە هاندەرانی شەیتانە سوورەکان ناڕازییە\nڤیدیۆی گۆڵه‌کان : ئارسیناڵ ٢-٠ ئیڤه‌رتۆن


65 پەنابەر لە سنوورە ئاوییەكانی یۆنان و توركیا ڕزگار كران – تۆڕی میدیایی خەڵک\n2020/07/07 - 1:10 PM\n٦٥ پەنابەر كە لەلایەن هێزەكانی یۆنانەوە نێردرابوونەوە بۆ سنوورە ئاوییەكانی توركیا لە شارۆچكەكانی كارابورون و فۆچە سنووری پارێزگای ئیزمیر، ڕزگاركران.\nئاژانسی ئانادۆڵ بڵاویكردەوە، دوای ئەوەی هەواڵدرا لە بوونی گروپێك لە پەنابەران لەناو بەلەمێكدا لە كەنار دەریای شارۆچكەی كارابورون، تیمەكانی فەرماندەیی ئاسایشی كەنار دەریا ڕەوانەی شوێنەكە كران و ٣٦ كۆچبەریان ڕزگاركرد كە نێردرابوونەوە بۆ سنوورە ئاوییەكانی توركیا.\nهاوكات، زانیارییەكی دیكە درا بوو لەبارەی بوونی گروپێك لە پەنابەران لە كەناراوەكانی ئاسڵان بورنو، تیمەكانی ئاسایشی كەناردەریا چوونە ناوچەكە و ٢٩ پەنابەریان ڕزگاركرد كە ئەوانیش لەلایەن هێزەكانی یۆنانەوە گەڕێندرابوونەوە سنوورە ئاوییەكانی توركیا.\nپەرلەمانی کوردستان بانگێشتی وەزیری کشتوکاڵ و وەزیری بازرگانی دەکات


سیستێمی بەرگرتن لە سووتان لە کامپەکانی پەنابەراندا کەمهێنە - Radio Sweden Kurdish - Radyoya Swêdê - ڕادیۆی سوید | Sveriges Radio\nسیستێمی بەرگرتن لە سووتان لە کامپەکانی پەنابەراندا کەمهێنە\nبڵاو کرایه‌وه tisdag 19 april 2016 kl 10.33\n"مەترسیی گەورە ئەوەیە کەسێک بەو هۆیەوە بسووتێت"\nسێ لە چواری کامپی پەنابەران و خانەی سەرپەرشتیی منداڵە پەنابەرە بەتەنها هاتووەکان کەموکورتییان هەیە لە سیستێمی بەرگرتن لە ئاگرکەوتنەوە.\nلە بەدواداچوون و لێکۆڵینەوەکانی ڕادیۆی سویددا دەرکەوتووە کە بۆ نموونە ڕێگەکانی چوونەدەرەوە لە کاتی ئاگرکەوتنەوەدا گیراون، زەنگی ئاگادارکردنەوە کار ناکەن، تاقیکردنەوە و فێرکردنی سیستێمی بەرگرتن لە ئاگرکەوتنەوەیان نییە و دەرگاکان بەرگەی ئاگر ناگرن.\nوەزیری ناوخۆ ئەندەرش ئیگێمان دەڵێت، ئەم کەموکورتییانە جێی نیگەرانییە و دەرئەنجامێکی یەکجار خراپی ئەم بارودۆخە ئەوەیە کە بە هۆی ئەو کەموکورتییانەوە کەسێک بسووتێت. ئەو دەلێت دەبێت ئەم پرسە گرنگی یەکجار زۆری پێ بدرێت و ئەو کەموکورتییانە چارەسەر بکرێن.\nهەر بەهۆی ئەو کەموکورتییانەوە یەکێک لە خانەکانی سەرپەرشتیی منداڵە بەتەنهاهاتووەکان (HVB) لە شاری کاتریناهۆڵم داخراوە. ئەمە تەنها نموونەیەکە لەو کامپ و خانەی سەرپەرشتیی پەنابەرانەی کە ڕادیۆی سوید لە 75 کۆمۆندا لێی کۆڵیوەتەوە.\nسێ لە چواری ئەو 300 کامپ و خانەی سەرپەرشتییانە پرسیاریان لەسەر بووە و لەسەدا 60 کەموکورتییەکان هێندە زۆر بووە کە دەبێت لە ماوەیەکی دیاریکراودا چارەسەر بکرێن.\nهەر بەپێی ئەو بەدواداچوونە نەبوونی زەنگی ئاگادارکردنەوە لە ئاگرکەوتنەوە لە هەندێک لە کامپەکان و لێدانی ئەو زەنگە بە بێ هۆ لە هەندێکی دیکەیاندا دیاردەیەکی بەردەوامە. هەندێک لەو پەنابەرانە دەڵێن کە بەهۆی ئەوەی کە چەند جارێک ئەو زەنگە بێ هۆ لێیداوە چیتر ئەمان لەکاتی لێدانی زەنگی ئاگادارکردنەوەدا ناچنە دەرەوە.\nلەگەڵ ئەمانەشدا کەمووکورتی دیکە هەن بۆ نموونە ئامێری ئاگرکوژاندنەوە نییە و تابلۆی ئاگادارکردنەوە داناگیرسێن. ئولف سمیدباری جێگری بەرپرس لە (Nerikes Brandkår) دەڵێت کاتێک ئەم کوموکورتییانە دەبینین لەوە دەترسین کە چەند کەسێک بەهۆی ئاگرکەوتنەوەوە گیان لەدەست بدەن.